100 INDIVIDU POSITIF ‘KABUR’

BINTULU: Lebih 100 individu yang disahkan positif Covid-19 sejak 12 hingga 21 April lalu tidak dapat dikesan atau dihubungi oleh pihak berkuasa.

Ahli Parlimen Bintulu, Dato’ Sri Tiong King Sing berkata, ia berlaku kerana maklumat peribadi yang diberikan oleh individu terbabit adalah palsu.

“Daripada tarikh 12 hingga 21 April lepas, lebih 100 orang telah disahkan positif Covid-19 selepas menjalani ujian.

“Oleh kerana mereka memberikan maklumat peribadi palsu termasuk alamat tempat tinggal dan maklumat hubungan, kakitangan hospital sekarang tidak dapat menghubungi mereka untuk proses kuarantin, pengasingan, dan prosedur rawatan,” katanya dalam satu kenyataan semalam.

Justeru, Tiong yang juga Duta Khas Kepada Perdana Menteri ke Republik Rakyat China meminta dan menasihat individu berkenaan untuk tampil ke Jabatan Kecemasan Hospital Bintulu dalam tempoh masa 24 jam.

“Kegagalan untuk berbuat demikian akan menyebabkan polis melaksanakan pencarian dan penangkapan menyeluruh terhadap mereka yang tidak bertanggungjawab ini dan dibawa ke muka pengadilan.

“Mereka yang positif Covid-19 ini harus sedar bahawa selain menjangkiti ahli keluarga, mereka juga membahayakan seluruh komuniti apabila mengabaikan diagnosis dan masih berjalan-jalan,” jelasnya.

Oleh itu, beliau menegaskan, sesiapa yang memberikan maklumat palsu untuk menipu pihak kesihatan mesti bertanggungjawab atas tingkah laku yang mementingkan diri sendiri dan dikenakan tindakan undang-undang.

“Orang ramai juga mesti melakukan peranan dengan tidak menggalakkan kelakuan sebegini dan melaporkan keberadaan orang berkenaan kepada pihak berkuasa,” ujarnya.

Oleh CAROLYNE UTIH

See author's posts


70 terperangkap dalam runtuhan pangsapuri

MUMBAI: Seorang maut manakala 70 lagi dikhuatiri masih terperangkap dalam bangunan pangsapuri lima tingkat yang runtuh di sini, kira-kira 120 kilometer dari Mumbai,petang Isnin.

Punca kejadian tersebut masih belum diketahui namun, runtuhan bangunan merupakan perkara kerap berlaku ketika musim monsun antara Jun hingga September akibat hujan lebat di India.

“15 mangsa yang tercedera telah diselamatkan dan dibawa ke hospital,” kata polis Mahad.

Tiga pasukan penyelamat, dengan bantuan kelengkapan serta anjing pengesan juga telah diarahkan ke lokasi kejadian bagi mencari dan mengesan mangsa yang masih terperangkap di dalam runtuhan bangunan tersebut, berikutan kenyataan daripada Pasukan Tindakan Bencana Kebangsaan India.

Menerusi rakaman dari televisyen memaparkan penduduk setempat dan juga pegawai polis sedang dalam usaha mencari mangsa yang masih tersepit di dalam runtuhan tersebut.

Bekas ahli parlimen Mahad, Manik Motiram Jagtap memberitahu bahawa strukturnya berusia 10 tahun dan dibina di atas landasan yang ‘lemah’.-AFP

See author's posts


Dijangka jana hasil RM206 juta, lulus 10,300 kuota

PUTRAJAYA: Kerajaan dijangka menjana hasil sebanyak RM206 juta setelah meluluskan permohonan 16 agensi dan syarikat untuk menyertai Program Visa Premium (PVIP) Malaysia dengan kelulusan kuota sebanyak 10,300.

Ketua Pengarah Imigresen, Datuk Seri Khairul Dzaimee Daud berkata, kesemua permohonan yang diterima sejak 1 Oktober hingga semalam itu diluluskan oleh Jawatankuasa Pelulus Program PVIP di bawah Kementerian Dalam Negeri (KDN).

Beliau berkata, setiap agensi atau syarikat yang dilantik untuk mengendalikan program PVIP dikehendaki membuat bayaran deposit 10 peratus daripada Fi Penyertaan RM200,000 untuk setiap prinsipal.

“Oleh itu, dengan kelulusan kuota sebanyak 10,300 ini, kerajaan dijangka menjana hasil sebanyak RM206 juta. Deposit ini mesti dibayar oleh ejen dalam masa 30 hari setelah mendapat surat kelulusan daripada Jabatan Imigresen,” katanya dalam kenyataan hari ini.

PVIP dilancarkan Menteri Dalam Negeri Datuk Seri Hamzah Zainudin pada 1 September lepas bertujuan menarik minat hartawan global melabur serta menetap di negara ini bagi tempoh 20 tahun.

Hamzah berkata, program berkonsepkan Residensi Melalui Pelaburan itu diperkenalkan bertujuan memacu pertumbuhan ekonomi, menjana pendapatan negara dan membuka lebih banyak peluang pekerjaan untuk rakyat.

Menurut Khairul Dzaimee, PVIP dilaksanakan secara berfasa supaya penilaian yang sewajarnya dapat dilaksanakan, dengan fasa pertama hanya 20,000 kuota peserta yang layak akan dibuka.

“Selepas kuota ini dipenuhi, kadar fi penyertaan sebanyak RM200,000 bagi setiap prinsipal akan dikaji semula. PVIP adalah satu program berimpak tinggi bagi menarik pelabur-pelabur asing dan hartawan global,” katanya.

Beliau berkata, ejen yang dilantik dan peserta perlu memenuhi syarat yang ketat sebelum kelulusan diberikan oleh Jawatankuasa Pelulus.

Antara syarat ketat itu adalah ejen atau syarikat yang dilantik hendaklah mempunyai modal berbayar sebanyak RM1 juta dan berkeupayaan menjelaskan deposit sebanyak 10 peratus daripada jumlah kuota yang diluluskan.

Khairul Dzaimee berkata bagi peserta pula, mereka hendaklah mempunyai pendapatan bulanan sekurang-kurangnya RM40 ribu sebulan dan membuat simpanan dalam akaun tetap di bank-bank tempatan sebanyak RM1 juta.

Katanya, senarai ejen yang telah dilantik akan dipamerkan dalam laman web dan media sosial Jabatan Imigresen bagi memudahkan peserta mengemukakan permohonan. – Bernama

See author's posts


Pharmaniaga komited hantar ubat ke lokasi pedalaman, terpencil

KUALA LUMPUR: Hanya untuk mendapatkan ubat demam yang bernilai beberapa ringgit di Hospital Kapit, penduduk perkampungan rumah panjang di daerah Nanga Merit yang terletak kira-kira 100 kilometer dari bandar itu, terpaksa berbelanja sekitar RM150.

Ironinya, ada klinik kesihatan di Nanga Merit, namun disebabkan daerah kecil di Kapit, Sarawak tersebut begitu jauh terpencil selain dipisahkan oleh Sungai Rajang, sungai terpanjang di Malaysia, ada masa bekalan ubat-ubatan di klinik berkenaan terputus selama berminggu-minggu.

“Ketika itu belum ada jalan darat dari Nanga Merit ke Kapit. Jadi kami terpaksa menaiki bot penambang yang ambil masa dua  jam. Kami juga terpaksa menginap semalaman di hotel di pekan Kapit kerana bot hanya berlepas sekali sahaja sehari, iaitu pada sebelah pagi.

“Jadi, memang tidak berbaloi bagi kami hendak ke Hospital Kapit kalau sekadar mengambil ubat biasa,” cerita Pius anak Lagon, Tuai Rumah Panjang Nanga Banyau Merit  kepada Bernama baru-baru ini.

Namun itu kisah kira-kira sedekad lalu. Kini klinik kesihatan tersebut tidak lagi berdepan masalah keputusan bekalan ubat-ubatan yang dihantar terus oleh gergasi farmaseutikal Malaysia, Pharmaniaga Berhad (Pharmaniaga).

Bernama dan beberapa rakan media lain berpeluang menyertai kembara penghantaran ubat-ubatan oleh subsidiari Pharmaniaga, Pharmaniaga Logistics Sdn Bhd (PLSB), bermula dari gudang syarikat farmaseutikal berkenaan di Kuching, Sarawak hingga ke Nanga Merit.

PERKHIDMATAN PINTU KE PINTU

Perkongsian lelaki berusia 50 itu memang sukar untuk dibayangkan oleh penulis yang dilahirkan dan dibesarkan di Pekan, Pahang,  namun kata Pius, sejak ada perkhidmatan penghantaran terus ubat-ubatan ke klinik kesihatan tersebut, penduduk kampung menikmati kemudahan kesihatan yang lebih baik.

Nanga Merit mempunyai 36 buah perkampungan yang didiami oleh pelbagai suku kaum dengan sebahagian besar adalah Iban, selain Beketan, Melayu, Kayan dan Bidayuh.

“Klinik Kesihatan Nanga Merit ini beroperasi sejak 1973 dan merupakan satu-satunya tempat kami mendapatkan rawatan dan keperluan ubat-ubatan.

“Jadi, apabila ada perkhidmatan Pharmaniaga yang menghantar ubat terus ke klinik ini, secara tidak langsung memudahkan serta menjimatkan masa dan perbelanjaan penduduk di sini,’’ kata anak jati Nanga Banyau Merit daripada suku kaum Beketan itu lagi.

PLSB merupakan anak syarikat milik penuh Pharmaniaga yang bertanggungjawab menyediakan perkhidmatan penghantaran ubat-ubatan dari “pintu ke pintu” tepat pada masanya, ke semua fasiliti kesihatan dan perubatan di bawah Kementerian Kesihatan Malaysia (KKM), termasuk kawasan pedalaman di negara ini.

BUKAN KERJA MUDAH

Ternyata tugas menghantar bekalan ubat-ubatan ke daerah berkenaan bukan kerja yang calang-calang. Bermula dengan perjalanan sejauh 700 km melalui Lebuhraya Pan Borneo dari Kuching ke Kapit, kami menginap semalaman di pekan Kapit bagi merehatkan badan yang keletihan selepas 10 jam berada di dalam kenderaan pacuan empat roda (4WD), sekalipun sepanjang perjalanan itu konvoi berhenti rehat beberapa kali.

Keesokan hari, konvoi meneruskan perjalanan ke Nanga Merit dan kali ini kekuatan fizikal serta mental penulis benar-benar teruji. Masakan tidak, perjalanan selama tiga jam itu agak mencabar dek keadaan jalan balak yang sempit, curam dan berbonggol-bonggol. Kami bernasib baik kerana ketika itu cuaca panas kering. Kalau tidak, jalan akan licin serta berselut tebal yang tambah menyukarkan pemanduan, waima menggunakan 4WD.

Tiba di Nanga Merit, perjalanan kami belum berakhir kerana destinasi kami adalah di seberang Sungai Rajang, dan satu-satunya cara untuk ke situ ialah menaiki bot selama 15 minit – agak menggentarkan penulis yang terkenang kisah-kisah “sang bedal” di sungai-sungai di Bumi Kenyalang ini.

Mengakui pihaknya sering kali berdepan kesulitan semasa membuat penghantaran ke kawasan pedalaman dan terpencil di negeri berkenaan, Pengurus Logistik Pharmaniaga Kuching Dayang Norfazilah Awang Zaidil berkata walau sesukar mana sekalipun halangan yang dihadapi, pihaknya bertanggungjawab memastikan bekalan ubat-ubatan tersebut sampai di destinasi dalam masa yang ditetapkan.

“Di Semenanjung, PLSB diberikan tempoh tujuh hari bekerja untuk bekalan ubat  sampai di fasiliti kesihatan sepatutnya, manakala di Sabah dan Sarawak 10 hari bekerja adalah tempoh yang ditetapkan oleh KKM.

“Bagaimanapun kami cuba sehabis baik untuk menghantar ubat ini secepat mungkin berbanding tempoh yang ditetapkan. Kalau ikutkan jadual sebenar, ‘transporters’ kami akan bergerak dari gudang di Kuching selewat-lewatnya tengah malam bagi memastikan ubat sampai di Klinik Kesihatan Nanga Merit selewat-lewatnya sekitar 8 pagi keesokan harinya.

“Situasi ini sama juga di daerah atau lokasi pedalaman yang lain. Malah, ada ketikanya jalan tidak boleh dilalui kenderaan, memaksa ‘transporters’ kami berjalan kaki dan mengangkut kotak ubat menggunakan kereta sorong bagi memastikan ubat sampai tepat pada masanya,” kata beliau.

Menurut beliau, antara cabaran yang sering dihadapi oleh PLSB di Sarawak ialah kejadian tanah runtuh, jalan rosak serta paras air sungai yang rendah dan tidak boleh dilalui oleh bot.

Namun katanya, tanpa mengira apa juga cabaran, PLSB komited dalam memastikan bekalan ubat-ubatan dan peranti kesihatan dihantar tepat pada masanya ke seluruh negeri itu.

TULANG BELAKANG KKM

Sementara itu, Pengarah Komunikasi Korporat Pharmaniaga Datuk Zuhri Iskandar Kamarzaman berkata dengan pengalaman hampir 28 tahun dalam industri farmaseutikal, syarikat tersebut sentiasa bersedia untuk menambah baik kemudahan logistiknya, terutama dari segi penghantaran bekalan ubat-ubatan.

Katanya setakat ini Pharmaniaga mempunyai 15 pusat logistik dan edaran yang terletak secara strategik di seluruh negara, antaranya di Selangor, Pulau Pinang, Sabah dan Sarawak.

Pusat terbabit disokong oleh lebih 300 kenderaan yang melakukan 450,000 penghantaran melalui udara,  air dan darat setiap tahun, selain 500 kakitangan logistik dan pengedaran yang merupakan tenaga kerja tempatan.

“Kami diibaratkan ‘tulang belakang’ KKM dari sudut pengedaran dan penyediaan ubat serta produk perubatan. Saya akui ramai yang hanya mengetahui kami antara pengeluar ubat dan tidak tahu peranan kami dalam penyediaan perkhidmatan logistik ini.

“Apapun saya bersyukur dengan pencapaian yang telah kami capai setakat ini. Jika beberapa tahun sebelum ini ubat-ubatan tersebut mengambil masa kira-kira sebulan untuk sampai di kawasan pedalaman Sabah dan Sarawak, kini kurang dua minggu penduduk boleh dapat bekalan ubat mereka,” katanya.

Jelas beliau, Pharmaniaga turut memiliki fasiliti yang lengkap di semua peringkat bagi memastikan bekalan ubat dalam keadaan terbaik, dari peringkat penyimpanan hingga penghantaran.

Menurutnya, ini kerana syarikat farmaseutikal perlu mematuhi piawaian yang ditetapkan oleh Bahagian Regulatori Farmasi KKM dan akan berdepan penalti kewangan sekiranya syarikat gagal menepati standard terbabit.

“Meskipun kami berdepan risiko kerugian akibat ubat rosak atau tamat tempoh, kami tetap komited menggalas amanah dan tanggungjawab dalam membekalkan ubat-ubatan kepada masyarakat, selaras dengan moto Pharmaniaga, ‘Passion for Patients’,” tegas Zuhri Iskandar. – Bernama

See author's posts


Kes jenayah komersial meningkat

SUNGAI PETANI: Jumlah kes jenayah komersial mencatatkan peningkatan sejak tiga tahun lalu, walaupun indeks jenayah di seluruh negara mencatatkan penurunan sebanyak 36 peratus.

Pengarah Jabatan Siasatan Jenayah Komersial (JSJK) Bukit Aman Datuk Zainuddin Yaacob berkata, jumlah kes jenayah komersial didapati meningkat sejak 2018, iaitu daripada 24,262 kepada 26,465 kes (2019) dan 27,323 kes (2020).

“Ini kerana jenayah komersial tidak perlu bersemuka, contohnya scam dan penipuan pinjaman yang boleh dibuat melalui panggilan telefon atau secara dalam talian, mungkin pemanggil berada di Kuala Lumpur (sebagai contoh) dan membuat panggilan ke Johor Bahru untuk menipu mangsa di sana,” katanya pada sidang media selepas merasmikan Ibu Pejabat Polis Daerah (IPD) Kuala Muda di sini, semalam.

Menurutnya lagi pada 2018, sebanyak 13,645 tangkapan dan 7,927 pertuduhan telah dibuat membabitkan jenayah komersial di negara ini.

“Jumlah tersebut meningkat kepada 13,835 tangkapan dan 9,875 pertuduhan pada 2019, dan 15,440 tangkapan dan 10,097 pertuduhan pada 2020, manakala bagi tempoh Januari hingga Mac tahun ini, sebanyak 4,196 tangkapan dan 2,372 pertuduhan telah dibuat,” katanya.

Zainuddin berkata, jumlah kes jenayah komersial yang membabitkan ‘scammer’, juga dilaporkan meningkat daripada 13,568 kes pada 2018 kepada 14,425 kes (2019) dan sebanyak 17,553 kes (2020).

“Kategori kes ‘scammer’ termasuklah e-dagang, pinjaman pelaburan tidak wujud, tipu tanah, ‘Bussiness Email Compromised’, tipu bomoh, tipu Toto, penipuan SMS (sistem pesanan ringkas), penipuan kad kredit, cabutan bertuah dan penyamaran.

“Tiga negeri ‘panas’ yang mencatatkan kes tertinggi ialah Selangor, Johor dan Kuala Lumpur, manakala jumlah kes ‘scammer’ di seluruh negara bagi tempoh Januari hingga Mac tahun ini ialah sebanyak 5,078 kes,” katanya.– Bernama

See author's posts


Ngena chara baru nyungkakka ekonomi

BINTULU: Kaban Dewan Negara, Senator Rita Insol madah bala indu rumah panjai ulih mujur enti sida iya sigi enggau naka ulih nguji.

Ku iya, kebuah baka nya laban sebarang pengawa ulih digaga enti sida ke indu nitih tauka ngena mayuh bengkah chara baru dikena nyungkakka ekonomi diri empu.

“Kitai bala indu ba rumah panjai ulih mujur enti berani nguji sereta ngena mayuh bengkah chara baru,” ku iya lebuh bejaku maya Pengerami Agriculture Community Outreach Programme (AgriCOP) 2021 Siri 1 enggau Pengerami Nyuaka Bantu Baja Orang Bekebun Sawit Mit enggau Lada (BBSKL) empai lama ke udah.

Ku iya, seiku entrepreneur indu iya nya Rintuh ari Rumah Jelia anak Kuwi, Tatau mujur nyadi chunto pemadu manah ngaggai bala indu ba kandang menua nya.

“Peranak rumah panjai nya udah mujur nyual produk chiping ba serata Sarawak nyengkaum Semenanjung Malaysia. Kebuah baka nya laban sida iya sigi endang pandai ba pengawa ngasilka chiping ke bekualiti,” ku iya.

Ketegal nya kitai patut belajar ngeulihka lebih mayuh agi penemu dikena napi mayuh bengakah penguji ke ulih meri pemujur.

“Kitai ulih nyual ari asil penau bekaul enggau pekara nya sereta ukai semina dikena diri empu enggau diri sebilik aja,”ku iya.

Maya pengerami nya iya mega madahka agih Projek Mit Menua Pesisir (MRP) penyampau RM15,000 diberi ngagai Komiti Pemaju enggau Pengelikun Genturung Pendiau (JKKK) sereta RM5,000 diberi ngagai Biro Indu Rumah Lichai.

See author's posts


93 sekula primari nerima geran ari OSC MIDS

TERIMA KASIH … Salehah Hid (empat kanan) nyuaka replika chek ngagai Kong Chiong Hui maya Pengerami Nyuaka Geran OSC MIDS empai lama ke udah.

SIBU: Bisi 93 bengkah sekula primari nerima geran penyampau RM93,000 ari Komiti Neritka Kuasa Aktiviti Ngena Dadah Chara Salah enggau Substance (OSC MIDS) empai lama ke udah.

Geran nya diberi ngena Program Pelajar Nagang Dadah (PPDa) ke alai genap sekula sama bela nerima penyampau RM1,000.

Check nya disuaka Pemangku Pemesai Pelilih Sibu Salehah Hid ngagai Sapit Pemesai Pelajar Pelilih (PPD) Sibu Kong Chiong Hui ba siti pengerami ke diatur ba Bilik Aum Opis Pelilih Sibu.

Dulu ari nya PPD bisi minta agih dikena mutarka isu dadah enggau substance ba institusyen pelajar.

Maya pengerami nya Kong mega nyuaka chek geran nya ngagai bala kepala pengajar ke bisi nyereta pengerami nya.

Kepala pengajar ke nerima chek nya Kepala Pengajar Sekolah Kebangsaan (SK) Bahagia Jaya ti mega Chairman Kunsil Kepala Pengajar Pelilih Sibu Sharkawi Hamdan, Kepala Pengajar SK Rantau Panjang ti mega Chairman Gerempung Educator Dayak Sarawak Ahpong Enteri enggau Kepala Pengajar SJKC Su Lai ti mega Chairman Gerempung Pengajar China Sibu Chan Siah Kuong.

See author's posts


Rakyat digesa bersatu dalam semangat perpaduan

KUALA LUMPUR: Menjelang sambutan Hari Kemerdekaan pada Isnin ini, pelbagai pihak tampil menggesa rakyat Malaysia agar tetap meraikan sambutan itu dengan semangat patriotik sekalipun dalam kekangan norma baharu Perintah Kawalan Pergerakan Pemulihan bagi mengawal penularan Covid-19.

Antara pihak berkenaan ialah Majlis Perundingan Agama Buddha, Kristian, Hindu, Sikh dan Tao Malaysia (MCCBCHST) yang dalam mesejnya menggesa rakyat memupuk persefahaman yang lebih mendalam bagi membina rasa hormat dan percaya dalam kalangan pelbagai kaum.

“Aspek kehebatan Malaysia inilah yang harus kita hargai agar perpaduan masyarakat dan patriotisme dapat dipertingkat, sekali gus mengelak aspek ini dirampas oleh pihak tidak bertanggungjawab yang mahu menggugat keharmonian negara.

“Kita perlu meningkatkan lagi aspek tolak ansur dan kesederhanaan bagi menenggelamkan ‘suara-suara sumbang’ ini yang memupuk sikap ekstremis dan fanatik,” demikian menurut MCCBCHST dalam kenyataan semalam.

Menurutnya pertumbuhan dan kemajuan negara boleh dilaksanakan melalui perpaduan berserta semangat cintakan negara dan patriotisme.

MCCBCHST berkata, ia akan terus berusaha ke arah merapatkan masyarakat menerusi perpaduan antara kaum dan saling menerima serta menghormati agama lain agar rakyat keseluruhannya dapat berdiri bersama menghadapi pelbagai cabaran.

“Slogan sambutan Merdeka tahun ini iaitu ‘Malaysia Prihatin’ adalah tepat dalam menyatakan yang kita perlu saling mengambil tahu antara satu sama lain tanpa mengira bangsa dan agama bagi mengekalkan sebuah masyarakat yang prihatin. Inilah yang diharapkan dan didoakan oleh MCCBCHST. Kita harus terjemahkan makna slogan itu, kalau tidak slogan hanya sekadar slogan,” demikian menurut kenyataan itu. – Bernama

See author's posts


DUN: Sarawak lulus 28 projek bernilai RM2.26 bilion, wujud 2,500 peluang kerja

KUCHING: Kerajaan Sarawak meluluskan 28 projek bernilai RM2.26 bilion bagi sektor pembuatan dalam tempoh enam bulan pertama tahun ini yang mewujudkan 2,500 peluang pekerjaan.

Timbalan Premier Sarawak, Datuk Amar Awang Tengah Ali Hasan yang juga Menteri Perdagangan Antarabangsa, Industri dan Pelaburan, berkata RM1.02 bilion telah diluluskan di bawah Akta Penyelarasan Perindustrian 1975 (ICA).

Katanya, sejumlah RM1.24 bilion pula diluluskan di bawah Jawatankuasa Penyelarasan Perindustrian Negeri (ICC).

“Tiga projek yang diluluskan pelaburan di bawah ICA adalah untuk produk elektrik dan elektronik bernilai RM1 bilion; produk galian bukan logam (produk kaca) dengan jumlah RM10 juta dan produk peralatan pengangkutan (kapal tunda) (RM9 juta).

“Selain itu, baki 25 projek yang diluluskan di bawah ICC adalah seperti produk elektrik dan elektronik (solar jongkong & wafer) dengan jumlah RM1.128 bilion; produk minuman (air minuman dalam botol) (RM50.9 juta).

“Produk makanan (makanan diproses) RM19.3 juta dan perkhidmatan (pergudangan, logistik dan perkhidmatan kejuruteraan) RM18.2 juta,” katanya ketika menggulung perbahasan bagi kementeriannya pada sidang Dewan Undangan Negeri (DUN), hari ini.

Awang Tengah berkata selain projek yang diluluskan itu, kementeriannya juga menerima permohonan untuk 46 projek dengan jumlah pelaburan yang dicadangkan sebanyak RM41.9 bilion.

“Ini termasuk RM35.45 bilion untuk projek pelaburan baharu dalam keluli hijau, produk kimia, dan lain-lain manakala RM6.47 bilion adalah untuk projek pelaburan semula oleh pelabur sedia ada di Sama Jaya dan Samalaju untuk cip wafer silikon, kerajang tembaga dan jongkong solar.

“Hakikat bahawa pelabur ini terus melabur semula dan mengembangkan perniagaan mereka di Sarawak walaupun dalam masa yang mencabar ini jelas menggambarkan keyakinan mereka terhadap cara kita menguruskan ekonomi kita dan kestabilan politik di Sarawak,” katanya.

Oleh RYNNA SHA’ERRA

See author's posts


Sarawak beri penekanan dalam R&D

BERUCAP… Datuk Patinggi Tan Sri Abang Johari Tun Openg ketika berucap pada majlis menandatangani Memorandum Persefahaman (MoU) antara Perbadanan Kemajuan Ekonomi Sarawak (SEDC) dan Petroliam Nasional Berhad (Petronas) di Pusat Penyelidikan Petronas di Bandar Baru Bangi, Selangor, semalam.

KUALA LUMPUR: Kerajaan Sarawak amat serius dalam memberi penekanan terhadap aktiviti penyelidikan dan pembangunan (R&D) membabitkan semua bidang ekonomi, kata Premier Sarawak Datuk Patinggi Tan Sri Abang Johari Tun Openg.

Katanya, aktiviti R&D bersama institusi ternama seperti Universiti Nasional Singapura (NUS) telah memberikan pulangan kepada negeri tersebut.

“Banyak orang bertanya kepada saya kenapa Sarawak bekerjasama dengan NUS. Memandangkan pengiktirafan amat penting, kerjasama ini terjalin disebabkan NUS ada nilai bersih dengan institusi berwibawa dari seluruh dunia, yang mana akan membolehkan produk kami diiktiraf dan diterima di pasaran antarabangsa,” katanya semasa berucap pada lawatan kerja di Petronas Research Sdn Bhd, semalam.

Turut hadir adalah Presiden/Ketua Pegawai Eksekutif Kumpulan Petroliam Nasional Bhd (Petronas), Datuk Tengku Muhammad Taufik Tengku Aziz.

Abang Johari dan Tengku Muhammad Taufik turut menyaksikan majlis pemeteraian dua perjanjian pembekalan peranti penghasil hidrogen H2 untuk stesen pengisian semula H2 Darul Hana serta Batu Kawa antara PetronasTechnology Ventures Sdn Bhd dan SEDC Energy termasuk perjanjian kerjasama teknologi membabitkan minyak boleh diperbaharui antara Petronas Research Sdn Bhd dengan SEDC Energy.

Kerajaan Negeri juga menfokus kepada perubahan iklim dan Abang Johari menjelaskan bahawa Sarawak telah meminda undang-undang termasuk peraturan hutannya bagi meningkatkan keupayaan negeri itu dalam penyimpanan karbon.

“Sarawak mempunyai aspirasi yang tinggi daripada segi tenaga dan saya ingin menyebut di sini bahawa perubahan iklim adalah masalah yang sebenar. Hari ini, kami melihat United Kingdom dan Arab Saudi mencecah suhu 40 darjah.

“Ini adalah perubahan sebenar. Tenaga telah menjadi prasyarat bagi kami untuk bergerak ke hadapan dan selain untuk menjimatkan kos, ia juga tidak boleh menjejaskan alam sekitar dan kerana itu Kerajaan Sarawak mula menjalankan kajian ke atas hidrogen,” tambahnya.

Kerajaan Negeri mempunyai projek perintis dengan Sarawak Energy Bhd bagi menghasilkan hidrogen sejajar dengan inisiatif hijau negari itu.

Abang Johari berkata, Kerajaan Sarawak akan membuat kerjasama yang lebih kukuh dengan Petronas untuk menambah nilai kepada sumber-sumber yang dimiliki oleh negeri itu.

“Kami mempunyai empat empangan hidro dan kami akan menambah satu lagi. Kami juga sedang melabur di Kalimantan untuk memenuhi permintaan tenaga di Nusantara (melalui kuasa hidro) bersama -sama dengan kerajaan Indonesia,” katanya. – Bernama

See author's posts


MyBHA mohon kerajaan bantu pemilik hotel

KUALA LUMPUR: Persatuan Hotel Bajet Malaysia (MyBHA)
telah meminta kerajaan untuk segera merangka tindakan bagi melindungi pemilik
dan pengendali hotel daripada kesan Covid-19.

Timbalan Presiden Kebangsaan MyBHA, Sri Ganesh Michiel
berkata, persatuan itu telah menerima banyak maklum balas negatif daripada
anggota-anggotanya, yang mana, Kemudahan Bantuan Khas (SRF) yang diumumkan oleh
kerajaan tidak mesra kepada pihak hotel.

“Institusi perbankan dan kewangan sering meminggirkan
industri hotel kerana mereka beranggapan industri tersebut sebagai sektor yang
berisiko tinggi,” katanya dalam satu kenyataan semalam.

Kerajaan memperuntukkan RM5 bilion di bawah SRF untuk
menyediakan bantuan kepada perusahaan kecil dan sederhana (PKS) yang terjejas
oleh Covid-19.

Sri Ganesh, yang juga pengerusi biro teknologi komunikasi
& maklumat dan perundangan nasional MyBHA, mendakwa pemilik hartanah sedang
mengambil kesempatan daripada keadaan itu dengan menolak atau enggan
membenarkan pengecualian atau memberi diskaun sewa kepada penyewa mereka yang
telah melabur bagi menukar hartanah tersebut sebagai sebuah hotel.

Pemilik hotel juga bimbang bahawa kemungkinan mereka
boleh kehilangan pemilikan hotel mereka, disebabkan kegagalan pembayaran sewa
kepada pemilik hartanah, yang kini menikmati moratorium untuk pinjaman gadai
janji mereka.

“Ini tidak adil memandangkan anggota kami yang
sebenarnya menanggung kerugian,” katanya, sambil menambah langkah itu
boleh membawa kepada penutupan perniagaan sesebuah hotel, peningkatan dalam kes
perundangan, kebankrapan dan pembuangan pekerja. – Bernama

See author's posts


Hup Wei intai ke pentas akhir

ATLET lompat tinggi negara Lee Hup Wei yang bakal membuat penampilan Olimpik ketiga, menyasarkan untuk mencipta sejarah sebagai atlet olahraga pertama negara ke peringkat akhir acara itu pada temasya sukan berkenaan.

Berdasarkan keputusan Rio 2016, atlet berusia 34 tahun itu perlu melepasi ketinggian dalam lingkungan 2.26 meter pada pusingan kelayakan untuk menempah tempat di peringkat akhir.

Pada temasya 2016, rakan sepasukan Nauraj Singh Randhawa serta lapan lagi atlet lompat tinggi terlepas peluang untuk muncul sebagai 15 finalis sekalipun berjaya melepasi ketinggian 2.26m,  disebabkan mereka gagal melakukannya pada lompatan pertama.

Hup Wei yang akan menamatkan kuarantin wajib di Kompleks Sukan Kampung Pandan esok, berdepan tugas sukar kerana hanya mampu melepasi ketinggian 2.10m, catatan terbaiknya pada musim ini yang dibuat di Kejohanan Olahraga Qosanov Memorial di Kazakhstan baru-baru ini.

Berbaki kira-kira dua minggu sebelum berlepas ke temasya sukan terbesar dunia itu, Hup Wei berharap dapat membaiki catatan peribadi terbaiknya  2.29m pada Olimpik Tokyo, yang mana pusingan kelayakan bagi acara sukan itu dijadualkan pada 30 Julai.

“Dua minggu terakhir ini penting bagi saya menajamkan lagi teknik dan membaiki prestasi untuk bersaing di Olimpik Tokyo. Sebaik sahaja tempoh kuarantin saya tamat, saya akan segera kembali ke (Kompleks Sukan) Bukit Jalil untuk melakukan persiapan akhir bersama jurulatih (Aleksandar Gasparyan).

“Saya dapat melepasi  2.20m semasa latihan di  Kazakhstan, namun terpaksa berhenti bersaing selepas mengalami kecederaan buku lali. Kini saya sudah pulih dan saya mahu memberikan yang terbaik di Tokyo,” katanya.

Juara Asia 2007 itu layak ke Tokyo 2020 selepas menempatkan diri di ranking ke-23 Olahraga Dunia dengan 1,235 mata, sekali gus membolehkan Malaysia mempunyai wakil dalam acara lompat tinggi lelaki untuk empat edisi Olimpik berturut-turut sejak Beijing 2008.

Pada Beijing 2008, Hup Wei menamatkan saingan di tangga ke-32 selepas melepasi 2.20m manakala pada 2012, atlet kelahiran Kajang itu berakhir di kedudukan ke-27 dengan lompatan terbaik 2.16m.

Juara tiga kali Sukan SEA itu mencipta sejarah sebagai atlet Malaysia pertama layak ke final pada Kejohanan Olahraga Dunia pada 2019 di Stadium Antarabangsa Khalifa, Doha, Qatar, yang mana beliau mencipta rekod peribadi 2.29m.

Hup Wei menamatkan saingan di tempat kelapan daripada 12 finalis pada saingan dunia itu.-Bernama

See author's posts


S’wak tuntut kredit karbon

KUCHING: Sarawak sedia menggubal undang-undang baharu dalam usaha menuntut kredit karbon sebagai komoditi perdagangan.

Ketua Menteri, Datuk Patinggi Abang Johari Tun Openg berkata, Sarawak kini sedang berada dalam landasan yang tepat dalam usaha mengerakkan negeri ke arah berteraskan teknologi hijau.

Maka dengan itu, beliau berasa langkah proaktif ini wajar diambil kerana tidak ada peruntukan dalam undang-undang sedia ada di Sarawak pada ketika ini yang membolehkan kredit karbon menjadi komoditi perdagangan.

“Apabila Sarawak berjaya menghasilkan teknologi hijau, kita akan menjadi negeri yang berkait dengan kredit karbon. Maka kita berhak menuntut kredit karbon,” katanya ketika berucap pada Majlis Menandatangani Memorandum Perjanjian Craun Research Sdn. Bhd. dengan Knowledge Integrated Services (Singapura) Pte. Ltd, dan Nitsei Sago Industries Sdn. Bhd. di sebuah hotel terkemuka di sini, semalam.

Beliau berkata, sejak beberapa tahun kebelakangan, Sarawak telah memulakan pengeluaran tenaga hijau melalui penghasilan biogas yang menggunakan sisa cecair sagu bagi kegunaan isi rumah.

Menurutnya, projek yang dibangunkan oleh CRAUN ini dimaklumkan telah berjaya menunjukkan hasil yang positif dan sesuai dengan sasaran yang ditetapkan.

“Selain itu, kita turut membangunkan Projek Loji Rintis Rawatan Sisa Cecair Sagu dalam usaha menghasilkan sumber gas memasak alternatif yang hijau, lestari dan murah berbanding gas komersial yang sedia ada kini.

“Terdapat tiga produk yang dihasilkan daripada usaha rawatan sisa cecair ini iaitu menghasilkan tenaga, mengeluarkan sisa cecair yang bersih dan yang paling utama adalah mengeluarkan biogas,” jelasnya lagi.

Mengulas lebih lanjut berkenaan kajian terhadap biogas, beliau berkata produk ini boleh digunakan bagi tujuan memasak atau tujuan lain kerana ia mengandungi metana (methane).

Justeru itu, Abang Johari memaklumkan bahawa undang-undang sedia ada yang berkaitan dengan kredit karbon akan digubal bagi menjamin manfaat kepada ekonomi negeri ini kelak.

Dalam hal berkaitan, Abang Johari turut mencadangkan CRAUN menjalankan penyelidikan berkenaan sisa industri kelapa sawit khusus dalam penghasilan biogas.

“Sagu adalah di bawah kategori ‘palm’, sama seperti kelapa sawit (palm oil). Jika sagu boleh menghasilkan biogas, secara biologinya kelapa sawit juga pasti dapat menghasilkan produk akhir yang sama,” ujarnya lagi.

Tambahnya, sekiranya penyelidikan ini berjaya, sektor ekonomi dan perniagaan tempatan secara tidak langsung akan turut berkembang maju.

Terdahulu, Abang Johari telah menyaksikan majlis menandatangani perjanjian bagi projek pembangunan Model Penyaliran Biogas Termurni Daripada Sisa Cecair Sagu Untuk Kegunaan Isi Rumah.

Turut hadir, Menteri Pendidikan, Sains dan Penyelidikan Teknologi (MESTR) Sarawak Datuk Amar Michael Manyin, Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak (KWKPK) Sarawak Dato’ Sri Fatimah Abdullah, Pengerusi Lembaga Pengarah CRAUN Kameri Affandi, Ketua Pegawai Eksekutif CRAUN Sdn. Bhd. Zaidell Husaini, wakil Nitsei Sago Industries Sdn. Bhd. Ng Yong Kiang, dan wakil Knowledge Intergration Services (Singapura) Pte. Ltd. Dino Bidari.

Oleh Akmal Adib Yusup

See author's posts


Bekerjasama atasi isu sampah haram

KUCHING: Majlis Perbandaran Padawan (MPP) mengharapkan penduduk setempat agar memberi kerjasama dalam mengatasi masalah pembuangan sampah haram di beberapa kawasan yang berkaitan.

Ahli Majlis Perbandaran Padawan, Wlifred Yap Yau Sin berkata, pihaknya memandang serius isu pembuangan sampah haram yang berlaku kerana masalah ini semakin membimbangkan.

“Masalah pembuangan sampah haram adalah isu yang tiada pengakhiran, malah ia berlaku secara berterusan sekiranya masyarakat tidak mengambil serius sekali gus akan menyebabkan pencemaran alam sekitar.

“Pihak kita telah menerima beberapa aduan daripada orang awam berkaitan dengan isu tersebut, malah ia semakin menjadi. Kita dapati terdapat beberapa kawasan di Jalan Lapangan Terbang, Jalan Kangking, Jalan Kangkok dan Jalan Arang dijadikan tempat pembuangan sampah.

Beliau berkata demikian kepada media pada Program Hari Kebersihan Dunia, semalam.

Menurutnya, kebersihan adalah tanggungjawab bersama dengan setiap orang harus memainkan peranan penting dalam memastikan perkara seperti pembuangan sampah haram tidak berlaku dengan sewenang-wenangnya.

“Penduduk setempat seharusnya sedar dan faham tentang perlunya menjaga kebersihan dan ia perlu bermula daripada dalam diri seseorang.

“Saya percaya apabila seseorang itu biasa dengan persekitaran yang bersih, mereka sudah tentu tidak akan melakukan sebarang tindakan yang mengundang kekotoran tanpa mengira tempat.” Jelasnya.

Beliau berharap agar masyarakat peka terhadap isu itu dan saling memberi kerjasama dengan MPP demi kesejahteraan bersama.

Oleh Jeakqleyn Yacho

See author's posts


Dua lelaki ditahan memandu bawah pengaruh dadah

JOHOR BAHRU: Seorang pemandu lori dan seorang pemandu kenderaan persendirian ditahan selepas didapati memandu di bawah pengaruh dadah jenis heroin dan ganja di Plaza Tol Skudai (arah selatan), di sini semalam.

Ketua Polis Johor Datuk Ayob Khan Mydin Pitchay berkata, pemandu lori itu merupakan lelaki tempatan berusia 40 tahun, ditahan pada pukul 9.00 pagi semalam setelah menjalani ujian air kencing menerusi Ops Bersepadu Kenderaan Perdagangan di plaza tol berkenaan.

Katanya, individu terbabit membawa lori seberat lima tan tanpa muatan dari Muar, menghala ke Pasir Gudang seorang diri, dipercayai mengambil dadah semasa memandu dan ketika ditahan dia dalam keadaan khayal dan separuh sedar.

“Hasil pemeriksaan kami turut menemukan sejumlah dadah jenis heroin dalam bungkusan plastik di dalam beg individu terbabit dan mengaku dadah itu kepunyaannya,” katanya, dalam sidang media selepas menyertai Ops Bersepadu Kenderaan Perdagangan di plaza tol berkenaan, di sini semalam.

Sementara itu, beliau berkata, pihaknya turut menahan seorang lagi lelaki tempatan berusia 25 tahun yang dikesan positif ganja selain menemukan ketulan mampat ganja di dalam sebuah beg.

Ayob Khan berkata, individu terbabit yang mempunyai sebuah kedai menjual ikan perhiasan memandu kenderaan persendirian jenis Ford Ranger itu dalam perjalanan dari Taman Sri Kluang menghala ke Taman Ungku Tun Aminah sebelum ditahan di plaza tol tersebut.

Kedua-dua lelaki itu akan dibawa ke Ibu Pejabat Polis Daerah (IPD) Kulai dan kes disiasat mengikut Seksyen 12 (2) Akta Dadah Berbahaya (ADB) 1952 dan Seksyen 6 akta sama.

Ayob Khan berkata, Ops Bersepadu Kenderaan Perdagangan itu dilakukan bermula 8.00 pagi semalam dengan disertai 51 anggota daripada Jabatan Siasatan Jenayah Narkotik, Jabatan Alam Sekitar, PLUS Malaysia Berhad (PLUS) dan Unit Peronda Lebuhraya (EMPV) Bukit Aman.

Katanya, sebanyak 93 saman dikeluarkan atas pelbagai kesalahan menerusi 152 kenderaan yang diperiksa dalam operasi itu. — Bernama

See author's posts


Penjual nasi lemak kumpul Volvo kerana hobi

BATU PAHAT: Kerana minat yang mendalam terhadap kereta klasik jenis Volvo 122 Amazon, seorang peniaga nasi lemak di Senggarang sanggup berhabis untuk membeli 10 kereta jenis berkenaan demi hobinya itu.

Mohsin Yusop, 40, bukan sahaja membeli kereta klasik keluaran tahun 1960-an itu, malah turut mengubah suai kesemua kereta berkenaan sebagai kenderaan yang unik sekali gus menjadi tarikan kepada orang ramai.

Katanya, dua daripada lima kereta yang berjaya diubah suai kini menjadi kenderaan utama dia dan isterinya, Norazlina Jaafar, 38, berniaga nasi lemak di Pekan Senggarang sehingga mendapat jolokan nama ‘Nasi Lemak Volvo RM1’.

“Lima kereta Volvo yang telah saya ubah suai ini mempunyai nama tersendiri seperti Master Hawk, Mini On dan Sampan Volvo Jaguh. Selain itu, satu daripada kenderaan berkenaan sering disewa untuk majlis-majlis tertentu seperti persaraan serta perkahwinan.

“Malah, salah sebuah kereta terbabit kini dalam proses mengubah suai untuk dijadikan gerai bergerak ala-ala ‘food truck’ (trak makanan) untuk saya gunakan bagi berniaga nasi lemak pada masa akan datang,” katanya ketika ditemui Bernama, baru-baru ini.

Menurut Mohsin lagi, dia memulakan hobi ‘unik’   itu sekitar lima tahun lepas   kerana kesukarannya untuk membawa nasi lemak ke tapak jualan kira-kira satu   kilometer dari kediamannya, yang ketika itu hanya menggunakan motosikal jenis Modenas Jaguh.

Kata bapa kepada tiga cahaya mata   berusia antara 5 hingga 13 tahun itu, pada   waktu itulah dia mula mengubah suai kereta antik yang dibeli beberapa tahun sebelum itu untuk menjadi ‘kenderaan khas’ bagi dia dan isterinya membawa lebih kurang 500 bungkus nasi lemak setiap hari.

“Saya tidak sangka yang kereta Volvo dan gabungan motosikal Modenas Jaguh ini kini menjadi tarikan dan dalam masa yang sama turut berfungsi melariskan jualan nasi lemak saya ini berbanding sebelumnya.

“Dalam sibuk mengubah suai kereta berkenaan, ada sebuah daripadanya saya kekalkan dalam bentuk yang asal dan digunakan untuk pengangkutan utama saya.

“Ramai orang pada mulanya mengatakan ia pelik setelah melihat saya membeli ‘kereta buruk’ berkenaan banyak-banyak, tetapi setelah melihat hasilnya barulah mereka faham,” katanya yang telah berhabis sekitar RM60,000 untuk hobinya   itu. – BERNAMA

See author's posts


163 lokasi zon merah di Kuching

KUCHING : Sebanyak 163 lokasi di bandar raya ini dikategorikan sebagai Zon
Merah oleh Jawatankuasa Pengurusan Bencana Negeri (JPBN).

Menteri Pelancongan, Kebudayaan dan Kesenian Datuk Abdul Karim Rahman
Hamzah berkata, Samariang merupakan salah satu kawasan yang diisytiharkan
sebagai zon merah.

“Untuk kawasan Samariang, lokasi yang telah dikenalpasti ialah Semariang
Batu, Jalan Bentara, Taman Sukma dan Bandar Baru Semariang.

“Sementara itu untuk kawasan Satok pula, lokasi yang diisytiharkan sebagai
merah ialah Jalan Satok, Jalan Patingan, Sungai Maong dan Sungai Tengah,”
katanya kepada pemberita dalam satu sidang media semalam.

Menurut Karim, kawasan lain di Kuching yang turut dikenalpasti ialah Taman
Sri Wangi, Laruh Skim dan Kampung Pinang Jawa.

Untuk Zon Satu, JPBN mengisytiharkan Jalan Arang, Stampin, Jalan Lapangan
Terbang, Taman Stampin Barat, Kampung Cemerlang, Jalan Stampin Timur dan Jalan
Stampin Tengah sebagai lokasi merah Covid-19, katanya.

Sementara untuk Zon Dua pula ialah, Tabuan Height, Taman BDC, Jalan
Stutong, Jalan Kempas dan Batu Lintang.

Zon Tiga pula ialah Kenny Hill dan Central Park sementara Zon Empat
melibatkan kawasan SMK Seri Setia, Tabuan Laru, Muara Tabuan danTabuan Desa.

Zon Lima pula ialah Lorong Abdul Rahim dan Taman Green Height manakala Zon
Enam melibatkan kawasan Taman Riverview dan Batu 22.

Beberapa kawasan di Zon Tujuh juga dikenalpasti sebagai zon merah iaitu
Jalan Semaba, Batu Kawa, Taman Desa Wira, Sunny Hill, Jalan Stapok dan Taman
Beverly.

Manakala di Demak Laut pula ialah Demak Laut, Demak Baru dan Kampung
Rampangi.

Di Kota Samarahan pula, sebanyak 41 kawasan yang diisytiharkan sebagai
kawasan merah iaitu Desa Ilmu, Tanjung Bundong, Muara Tuang, Uni Garden dan
Sadong Jaya.

See author's posts


Setiausaha Agung, Ketua Penerangan PBM digantung

KUCHING: Presiden Parti Bangsa Malaysia (PBM) Datuk Larry Sng menggantung tugas dua pegawai tertinggi parti kerana menggugat kepemimpinannya.

Mereka ialah Setiausaha Agung PBM, Nor Hizwan Ahmad dan Ketua Penerangan, Zakaria Abdul Hamid.

Sng yang juga penyandang kerusi Parlimen Julau berkata, tindakan itu diambilnya kerana beliau masih menyandang jawatan Presiden PBM.

“Menurut rekod Pendaftar Pertubuhan, saya masih lagi menjadi Presiden PBM yang diiktiraf secara sah.

“Ia selaras dengan perlembagaan PBM (Fasal) 60 (iii), maka saya telah mengambil keputusan untuk menggantung Setiausaha Agung PBM Nor Hizwan Ahmad dan Ketua Penerangan Zakaria Abdul Hamid berkuat kuasa serta-merta.

“Ini adalah berhubung mesyuarat majlis tertinggi pada 7 Oktober lalu, yang tidak seperti diarahkan oleh saya (selaku) presiden parti,”katanya dalam catatan Facebooknya, semalam.

Sng berkata, mesyuarat itu dijalankan pada masa sama ketika pembentangan Bajet 2023 dan beliau hanya dimaklumkan mengenai keputusan itu selepas mesyuarat diadakan.

Katanya, keputusan mesyuarat itu dikatakan telah melantik Datuk Zuraida Kamaruddin sebagai presiden, sedangkan jawatan itu tidak pernah kosong.

“Saya amat membenci dan mengecam muslihat politik sebegitu yang telah menjejaskan kepercayaan kepemimpinan saya dan telah menimbulkan kekeliruan kepada ahli parti serta masyarakat umum.

“Oleh itu, jawatan mereka akan digantung sehingga jawatankuasa tatatertib ditubuhkan untuk meneliti perkara itu selepas pilihan raya,” katanya.

Dalam pada itu, Sng mengumumkan timbalan setiausaha agung parti itu Jenny Chiew, yang merupakan anak Sarawak, bagi menyandang peranan sebagai Setiausaha Agung PBM.

See author's posts


Bujang Berani Iban Dua

Tusun Ke-9

UGAT ANAK LIBAU-BUBAN

Ugat tu anak Libau-Buban seduai Nawie. Apai iya Libau tu tuai Iban Paku ke beberita ukai ketegal iya berani dalam pengawa ngayau tang laban ketegal ulah iya ti rurus ati, manah ati sereta taluk ngagai nembiak iya. Iya landik ngatur adat ngaduka nembiak redak enti sida bisi penyarut. Ketegal ke nyau tuai, buk iya nyau buban, nya alai iya digela orang “Buban”.

Ugat idup serambau enggau Linggir-Mali Lebu. Iya mega berani sereta tau matak serang. Tang iya enda sebulu enggau Linggir, laban iya begedika Laksamana Amir ke nyadi pengari perintah Brunei di Saribas ti ngumpul pupu padi ninting taun ari semua Iban enggau Melayu ba kandang menua sungai Batang Paku. Ketegal iya ke enggai dipegai perintah Sultan Brunei (Raja Merom) sereta enggai mayar chukai dia Ugat lalu belaya enggau Laksamana Amir di Nanga Buling, Spaoh. Ugat ngelar pengari Laksamana Amir ke ngumpul chukai padi ngena duku iya. Nya mih ti ngasuh Laksamana Amir ringat amat ngagai Ugat. Ugat lalu bekira deka angkat ngelaban Laksamana Amir, semua Iban Ulu Paku nyukung Ugat. Tang bala Iban ke diau di Anyut enggai nyukung Ugat laban Laksamana Amir bekaban amat enggau Linggir “Mali Lebu” enggau sida sebilik di Kerangan Pinggai.

UGAT BEBASAKA LINGGIR ‘MALI LEBU’

Meda baka nya Ugat pan enda nyadi ngelaban Laksamana Amir laban bebasaka Linggir “Mali Lebu” ti petunggal iya empu. Nya alai kena iya mantupka ati iya ke pedis sereta berani, Ugat berunding deka nguluka kayau anak. Keterubah nguluka kayau Ugat matak bala iya ngayau ngalahka Seru enggau Beliun ke diau di kandang menua Sarikei. Udah nyendiaka diri Ugat enggau bala iya pan bekejang bejalai ngulu sungai Paku. Udah dua malam di rantau jalai dia Ugat enggau bala iya pan datai di ulu Awik ke besabung enggau ulu Sarikei. Sida bemalam di ulu Awik lalu ngatur bala pengayau iya deka nyerang orang di sungai Sarikei pagi hari seiti. Ugat ngasuh manuk sabung iya Ramping, Doo, Ita enggau Japang mupuk dulu ari bala bukai urung sebatu. Sida empat enda ibuh mai barang semina senyata enggau terabai aja.

Nyau semak tengahari dalam pejalai seduai deka nuju rumah munsuh, Ramping seduai Doo mansa kebun pisang munsuh. Seduai pan munuh seiku indu munsuh ke benung nebas ensiang pun pisang iya. Bala munsuh bukai ke meda seduai munuh indu nya pan begau madahka bala Iban datai nyerang sida.

Ramping seduai Ita mai pala munsuh nya ngagai Ugat. Ugat irau amat ati ninga Ramping seduai Doo madahka iya bala munsuh bisi meda seduai munuh indu nya. Nya alai iya pan mai bala iya nikal pulai ke ulu Paku. Taja  kayau iya ti deka ngalahka munsuh di sungai Sarikei balang, Ugat enda jera. Sekali tu iya mai bala iya ngayau ngalahka munsuh iya ke diau ari ili Wong Embuas di ili Batang Kerian. Maya tu nadai seiku Iban ke pindah ari Rimbas udah diau ari ulu Wong Embuas. Maya nya bala Iban menua Batang Kerian ke udah diuan bansa Iban semina di Melupa. Ketegal bansa Iban ke mimit diau dia, rumah panjai Iban ba Kerangan Arang bisi dua kali dialahka munsuh ari Julau.

NGAYAU MUNSUH BA WONG EMBUAS

Kena nyendiaka diri deka ngalahka munsuh iya, Ugat  nguluka bala iya ke ulu Kerian ti alai sida ngaga perau pengayau. Udah perau pengayau nya tembu Ugat lalu nguluka bala iya undur ngili Sungai Kerian nuju rumah munsuh di Wong Embuas. Lebuh sida mansa menua ke dikumbai Setebuk, sida ninga nyawa orang rinchah amai datai ari ili. Nya alai Ramping seduai Japang lalu matak perau sida ke tebing lalu disurukka sida ba baruh dan kayu ke merundai ke ai. Sida belalai dia. Enda lama udah nya  sida pan tepedaka sebuah perau panjai datai ari ili ke ngundan bala munsuh lelaki, indu enggau nembiak. Bala munsuh tu mudik deka ngabang ngagai rumah orang ke rami nikah ari ulu sida. Meda perau munsuh nya nyau semak-sesemak,Japang mai bala iya nyerang perau nya. Sida bekayuh ngansak semak agi ngagai perau bala munsuh nya. Datai sida ba perau munsuh nya Ramping seduai Japang lalu numbuk munsuh ngena sangkuh lalu bedengah dua iku munuh. Ugat ke ngeluan mega pan bedengah seiku agi.

Meda baka nya bala munsuh bendar amat ngetanka bala indu nembiak. Sida mega numbuk bala Ugat ngena seligi nibung lalu ngemakalka Unchie seduai Lunyai. Meda baka nya dia Ugat mai bala iya nikal baru ngulu Batang Kerian lalu pulai ke Paku.

MIMPI MEDA MAYUH ORANG DATAI

Dua tiga taun udah ke ngayau bansa bukai di Wong Embuas di ili Batang Kerian Ugat bisi mimpi. Iya bemimpi asai ke meda mayuh bala orang datai ngagai rumah iya di Nanga Tiang. Bala orang nya madahka sida ari Bangat lalu minta Ugat nirika gawai besai kena ngelaluka sida. Maya nya  bala Iban di Ulu Paku diau begulai serumah betuaika Ugat seduai menyadi iya Kaya. Libau-Buban apai Ugat diau kediri di Ulu Samu, udah ke bebini jadi enggau Saap, sepengudah  bini iya ti benama Nawie mati.

Nama utai empa mimpi aku nya, ku Ugat bejaku kediri. Iya pan ngelumuka sida serumah lalu nanyaka  runding sida pasal mimpi iya nya. Ninga munyi nya, Kelass anak Saing madah, Ugat sigi patut nirika gawai besai udah ke menang ngelaban munsuh di Sarikei enggau di Wong Embuas di Kerian. Bala sida ke bukai mega besetuju enggau penemu Kelass.

GAWAI ENCHABUH ARUNG

Sebedau nirika gawai Enchabuh Arung, Ugat ngasuh tukang ukir ke pandai ngukirka iya tiang Chandi Uriek. Udah gawai nya nyau deka jadi, Ugat pan  madahka Uyu apai Ikum ari Ulu Julau datai ngabang ngagai gawai iya nya lalu nyadi Tuai Gawai. Datai di rumah Ugat, Uyu apai Ikum meda ukir tiang chandi Ugat kelalu tuai. Iya madah, laban Ugat agi biak sereta apin suah matak kayau nya alai gawai Ugat nya apin tau nirika tiang ngemesai nya. Uyu nanyaka endur Libau “Buban” apai Ugat. Ugat madahka apai iya di Ulu Samu diau enggau bini baru iya. Ninga munyi nya Uyu madahka diri enda berani mutuska baka ni atur gawai nya sebedau iya berunding enggau Libau “Buban”. Ninga munyi nya, Ugat ngasuh bala iya ngambi apai iya di Ulu Samu. Udah Libau “Buban” datai, Uyu apai Ikum madah, ba penemu iya ukir tiang chandi ke kena Ugat begawai nya kelalu besai.

“Ugat agi kelalu biak sereta apin tau dikumbai tuai kayau. Nya alai ba penemu aku, manah agi enti gawai tu dipejadi atas nama nuan, ukai atas nama Ugat,” pia ku Uyu nambahka jaku iya tadi.

Libau pan setuju. Nya alai gawai nya ukai atas nama Ugat tang atas nama apai iya Libau “Buban”.

LINGGIR ALAH NGELABAN RAJA

Udah gawai nya mih Linggir “Mali Lebu” alah ngelaban bala Raja di Beting Maru dalam taun 1849. Ari rumah Ugat nya mega Kedit “Rindang” datai mantu Linggir-Mali Lebu betempuh enggau bala Raja di Nanga Peka empat hari udah perang Beting Maru. Udah alah, Linggir enggau bala Iban Paku pan nundukka perintah Raja. Ugat laban ke enggai dipegai sebarang  perintah mai bala iya pindah ke Julau. Mayuh bala Iban ari Ulu Paku nitihka iya, tang sebedau sida pindah ke Julau sida dulu berimba menua Ulu Awik.

Apin lama udah Ugat pindah ke ulu Julau bala Enchana-Letan ari Karangan Pinggai di Paku mega pindah ke Awik dalam taun 1854. Tiga taun udah nya bala Minggat mega pindah ke Awik. Enda lama udah nya, enda mukai-mukai maya nebang taun sida ke datai di Julau, Ugat enggau bala iya kena rampit penyakit pedis perut. Meda baka nya, Ugat berumban mai bala sida ke sakit pulai ke Paku. Apin lama udah datai di rumah sida di ulu Paku, mayuh sida mati, nyengkaum Ugat empu. Ketegal pemati Ugat dia bala iya, pulai ke Paku magang, lalu enda pulai ke Julau agi, nya alai pemindah sida lalu balang ngapa. Puntan baka menasan jalai jelu, kabah baka buah merunjau ulu.

(Betampung ba Tusun Ke-10  minggu nyin ila)

Nya mih asal penatai bujang berani Iban nyentuk ke jeman Raja Brooke. Bansa Melayu   Sarawak enggau Iban enda kala bemunsuh ari kelia nyentuk ke diatu. Jeman kelia menya, di Batang Lupar, Saribas, Batang Rajang Iban semina bemunsuh enggau bansa Seru, Baketan, Beliun enggau Orang Ulu; nya pan tegal bansa Dayak ti ukai ‘Ibanic group’ nya mungkal  nanjar bansa Iban maya sida bepindah ngiga menua baru endur bumai betaun.  Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146

Oleh Harry Usup Umbar

See author's posts


Iconic pelbagaikan operasi teroka pengeluaran PPE

KUALA LUMPUR: Iconic Worldwide Bhd mahu mempelbagaikan perniagaan teras sedia adanya dengan meneroka pengeluaran dan dagangan kelengkapan perlindungan diri (PPE) yang termasuk pelitup muka pakai buang dan sarung tangan dengan jumlah pelaburan RM155.51 juta.

Kumpulan tersebut dalam satu kenyataan baru-baru ini berkata, pelaburan RM155.51 juta itu akan digunakan bagi pembelian tanah dan pembinaan kemudahan baharu, pemasangan dan pengoperasian mesin pengeluaran, peralatan lain dan modal kerja.

“Ia akan dibiayai menerusi gabungan dana dijana sendiri, pinjaman bank dan/atau pengumpulan dana,” kata kumpulan itu.

Iconic Worldwide telah mengenal pasti dan merancang membeli sebidang tanah berukuran 2.4 hektar terletak di Batu Kawan, Pulau Pinang bagi membina kemudahan pembuatan baharu.

Sejumlah 22 mesin pengeluaran terdiri daripada 12 mesin pengeluaran sarung tangan dan 10 mesin pengeluaran pelitup muka akan dipasang dan beroperasi dalam masa 12 bulan, dengan jumlah kos RM78.2 juta.

“Kumpulan merancang memasang dan mengoperasikan mesin pengeluaran sarung tangan dan pelitup muka pakai buang yang dijangka menghasilkan kapasiti pengeluaran minimum kira-kira 3.1 bilion pasang sarung tangan setahun dan 222.7 juta pelitup muka setahun,” kata syarikat itu.

Cadangan pempelbagaian itu dijangka selesai pada separuh kedua 2020, dengan kilang baharu dianggarkan siap dalam tempoh 12 bulan daripada pemulaan pembinaan dan beroperasi pada separuh kedua 2021.

Ketika ini, Iconic terlibat dalam pembangunan dan penjualan hartanah komersial dan kediaman serta pelancongan dan perkhidmatan berkaitan lain seperti pengurusan hospitaliti.

Bagi tahun kewangan yang berakhir pada 31 Mac 2020, pembangunan hartanah dan pelancongan masing-masing menyumbang 67.2 peratus dan 30.4 peratus kepada hasil kumpulan.

Sementara itu, Pengarah Urusan Iconic Worldwide, Datuk Tan Kean Tet (gambar) berkata, cadangan pempelbagaian itu akan menyediakan arus pendapatan alternatif kepada kumpulan, mengurangkan risiko penumpuan perniagaannya dan mengurangkan pergantungan kepada perniagaan teras sedia ada.

Beliau berkata, ia juga akan menyediakan peluang kepada kumpulan untuk meningkatkan hasilnya dan mengukuhkan portfolio perniagaan bagi menambah baik prestasi kewangan.

“Kami berhasrat mengeluarkan dan meniagakan sarung tangan susu getah dan nitril bagi kegunaan isi rumah, perindustrian dan perubatan serta dua jenis ytama pelitup muka pakai buang iaitu pelitup mula perubatan pakai buang tiga lapis dan pelitup muka perubatan pakai buang,” katanya.- Bernama

See author's posts


Cantiknya Kuih Jala Bunga Mawar

Pelaksanaan perintah kawalan pergerakan (PKP) susulan penularan wabak Covid-19 pada Mac 2019 lalu telah mencetus inspirasi seorang suri rumah, Naru novendry Bye Hadi untuk mengusahakan perniagaan kuih jala.

Namun, kuih jala yang beliau jual mempunyai kelainan tersendiri yang mana reka bentuk tradisional roti jala telah digubah dengan sentuhan kreatif iaitu berbentuk kuntuman bunga mawar dan kek.

Lantaran itu, ia berjaya menarik perhatian orang ramai sehingga sering ditempah untuk dijadikan sebagai bahan hantaran atau hidangan istimewa bagi majlis perkahwinan, pertunangan dan Hari Lahir.

“Pada mulanya, saya membuat kuih jala sekadar suka-suka untuk menghilangkan bosan duduk di rumah akibat PKP.

“Akhirnya, saya membuat keputusan untuk berniaga kuih jala yang diberi nama Jala Persona Ammarzahra sempena nama anak saya bagi mencari pendapatan sendiri dan mahu mengurangkan beban suami.

“Kelebihan kuih jala ini adalah berkonsepkn jambangan mawar iaitu kuih jala saya bukan sekadar jala gulung biasa tetapi bentuknya seperti sekuntum bunga mawar,” katanya ketika ditemu Utusan Sarawak.

Beliau bersyukur kerana kuih jala yang dijual mendapat sambutan menggalakkan daripada penduduk sekitar Kuching dan ramai telah menjadi pelanggan tetap.

“Salah satu contoh maklum balas daripada pelanggan yang sangat saya gemari ialah mereka memberitahu bahawa mereka sayang hendak makan kuih jala buatan saya sebab terlalu cantik,” katanya.

Tambah Naru, beliau turut menyediakan kuah kuih jala jika ada permintaan daripada pelanggan.

“Kuih jala saya tanpa kuah, tetapi jika ada permintaan daripada pelanggan, barulah saya akan buat. Antara kuah yang saya boleh sediakan ialah kari ayam, rendang, kaya, pandan dan jagung,” katanya.

Berkongsi mengenai cabaran pula, Naru memberitahu, pada awalnya beliau memakan masa yang lama untuk menyiapkan tempahan kerana kurang berpengalaman.

“Pertama kali saya membuat kuih ini, saya memerlukan masa selama tiga jam bagi menyiapkan tempahan satu kotak.

“Sekarang, saya sudah terbiasa dan kini anggarannya dalam satu jam lebih untuk menggulung kuih jala berbentuk bunga mawar,” katanya ketika ditemui Utusan Sarawak.

Malah, katanya, beliau juga kadang-kadang tidak cukup rehat kerana menyiapkan tempahan pelanggan lebih-lebih lagi sebelum ini keluarganya pernah tinggal di rumah flat tingkat empat.

“Cabaran saya ialah semasa tinggal di tingkat empat, saya perlu bawa turun banyak tempahan kuih jala.

“Nak seribu daya tak nak seribu dalih, berusahalah selagi mampu. Saya berharap suatu masa kelak saya dapat menjadikan kuih Jala Persona Ammarzahra semakin dikenali ramai,” katanya.

Oleh SYAHIDA HASSAN

See author's posts


Tiga hakim atasan Sarawak diberi penghormatan

UNTUK ALBUM… Hakim Besar Sabah dan Sarawak Datuk Abang Iskandar Abang Hashim merakam kenangan bersama tetamu jemputan VIP dan para Hakim lain semasa Prosiding Rujukan (Reference Proceding) untuk Hakim Mahkamah atasan dari Sarawak yang telah meninggal dunia di Kompleks Mahkamah Kuching, semalam.• Foto ANDRE OLIVEIRO

KUCHING:  Mahkamah Tinggi Sabah dan Sarawak dengan kerjasama Persatuan Peguambela Sarawak, menghormati kenangan tiga Hakim Sarawak yang cemerlang melalui Prosiding Rujukan di Kompleks Mahkamah Kuching, semalam. Hakim-hakim yang telah meninggal dunia ialah mendiang  Dato’ Seri Tan Chiaw Thong iaitu bekas Hakim Mahkamah Tinggi Borneo yang meninggal dunia pada 20 Februari 2020;   mendiang Datuk Denis Ong Jiew Fook iaitu bekas Hakim Mahkamah Rayuan yang meninggal dunia pada 24 Februari 2020;  dan Allahyarham Tan Sri Datuk Amar Mohamad Jemuri Serjan iaitu bekas Ketua Hakim Borneo dan bekas Ketua Hakim Sabah dan Sarawak yang meninggal dunia pada 26 Januari 2022.Badan Kehakiman Malaysia Mahkamah Tinggi Sabah dan Sarawak dalam satu kenyataan memberitahu, Dato’ Seri Tan dilantik sebagai Peguam Negeri Sarawak pada 1966. Beliau kemudiannya dinaikkan pangkat sebagai Hakim Mahkamah Tinggi Borneo pada 1973 dan berkhidmat sebegitu sehingga bersara.“Datuk Denis Ong dilantik sebagai Penolong Peguam Negeri Sarawak pada 1973. Beliau telah dinaikkan pangkat sebagai Hakim Mahkamah Tinggi pada 1987. Pada 1996, beliau dinaikkan pangkat sebagai Hakim Mahkamah Rayuan, Malaysia dan berkhidmat sebegitu sehingga persaraannya. Beliau juga merupakan anak saudara kepada mendiang Dato’ Seri Tan.“Allahyarham Tan Sri Mohamad Jemuri dilantik sebagai Peguam Negeri Sarawak pada tahun 1973. Beliau telah dinaikkan pangkat sebagai Hakim Mahkamah Agung Malaysia pada tahun 1989. Beliau mempunyai penghormatan sebagai Ketua Hakim Borneo yang kelima dan terakhir serta Ketua Hakim yang pertama Sabah dan Sarawak,” katanya. Prosiding Rujukan secara tradisinya diadakan untuk memberi penghormatan secara rasmi kepada hakim Mahkamah Tinggi dan pengamal undang-undang yang telah meninggal dunia. Ketiga-tiga Hakim Sarawak ini  telah memberi sumbangan besar kepada pembangunan undang-undang di negara kita dan pencapaian mereka patut diberi pengiktirafan dan peringatan. Justeru, acara ini untuk memberi penghormatan kepada mereka semua.Dalam pada itu, Mahkamah Tinggi Sabah dan Sarawak bersama Persatuan Peguambela Sarawak juga ingin merakamkan ucapan simpati dan takziah kepada keluarga dan saudara mara ketiga-tiga Hakim yang telah meninggal dunia dan berharap pencapaian mereka terus menjadi penanda aras untuk semua.

Oleh NUR AIN OTSMAN

See author's posts


Tekankan kemudahan pendidikan

KABONG: Kemudahan pendidikan anak-anak di sekolah perlu diberikan perhatian sewajarnya demi memastikan mereka mendapat pembelajaran yang sempurna.

Ahli Dewan Undangan Negeri (ADUN) Kabong, Mohd Chee Kadir berkata dalam hal ini beliau komited dengan membangunkan infrastruktur dan kemudahan sekolah supaya anak-anak dapat belajar dalam suasana selesa.

“Saya komited dalam membangunkan sekolah supaya anak-anak dapat belajar dengan selesa.

“Justeru, ibu bapa diminta untuk tidak sesekali mengabaikan pembelajaran anak-anak mereka, kerana dengan pelajaran akan dapat meningkatkan taraf ekonomi keluarga dengan anak-anak yang berjaya dalam pelajaran dan bekerja dengan baik,” katanya.

Beliau berkata demikian ketika berucap pada Majlis Perasmian Mesyuarat Agung PIBG SK Abang Leman Kabong dekat sini baru-baru ini.

Chee Kadir berkata peruntukan terus disalurkan untuk menaik taraf prasarana sekolah-sekolah di kawasan Dewan Undangan Negeri (DUN) Kabong sebagai sokongan kepada institusi pendidikan dalam usaha melahirkan lebih ramai insan cemerlang.

Beliau berkata usaha itu amat penting bagi memastikan prasarana dan kemudahan yang diperlukan oleh sekolah di kawasannya sentiasa diberi perhatian sewajarnya.

“Saya sedar memang ada cabarannya namun, saya memberi jaminan akan terus komited membantu tingkatkan prasarana pendidikan di seluruh DUN Kabong selagi saya masih bergelar wakil rakyat di kawasan ini,” ujarnya.

Chee Kadir berkata dalam tempoh lima tahun berkhidmat, beliau telah menyalurkan peruntukan besar untuk sekolah rendah dan menengah di DUN Kabong.

Justeru, beliau akan berusaha meningkatkan kualiti pendidikan terus diberi tumpuan bagi memastikan anak-anak di kawasan itu menimba ilmu dalam suasana selesa.

“Saya memberi tumpuan terhadap aspek pendidikan kerana sedar itulah pelaburan terbaik untuk masa depan.

“Malah, saya juga percaya ilmu yang sempurna mampu menyediakan kehidupan lebih terjamin khususnya kepada golongan muda,” ujar beliau.

Pada majlis tersebut, Chee Kadir telah mengumumkan peruntukan berjumlah RM10,000 kepada PIBG SK Abang Leman Kabong.

Hadir sama Guru Besar SK Abang Leman Kabong, Ghazali Mat Daud, Yang Dipertua PIBG SK Abang Leman Kabong, Johan Rahman dan Penghulu Sani Mohamad.

Oleh ADI SAFARMAN

See author's posts


Skuad badminton lega

SUKAN PARA SUKMA XX JOHOR

KEM badaminton kontinjen Paralimpik Sarawak berasa lega ekoran perubahan tarikh baharu temasya Sukan Para Sukma 2020 XX Johor yang akan berlangsung dari 5 hingga 10 April 2021.

Anjakan tarikh baharu
tersebut sekali gus memberi tempoh masa mencukupi buat pemain bagi menjalani
latihan sebagai persiapan.

Jurulatih Badminton
Paralimpik Sarawak, Suhaili Laiman memberitahu, anak-anak buahnya mempunyai
masa mencukupi untuk mempersiapkan diri menghadapi temasya dwitahunan negara
itu.

“Sedikit kelegaan bagi
pemain kerana masih ada masa untuk mereka mempersiapkan diri berlatih dengan
perubahan tarikh terbaharu itu.

“Apa pun…mereka perlu
memanfaat dengan sebaiknya masa yang ada,” ujarnya.

Menurutnya, tamparan hebat
juga tidak terkecuali menanti pemain ketika ini yang masih berlatih secara
sendirian di rumah sejak Perintah Kawalan Pergerakan (PKP) dilaksanakan bermula
18 Mac lalu.

Skuad kali ini masih
menyenaraikan sebahagian besar pemain yang merupakan penyumbang pingat buat
Sarawak ditemasya dwitahunan Sukan Para Sukma Perak 2018.

Antaranya Nursyazwani
Shahrom (perseorangan wanita/SL4 & Bergu Campuran), Nik Ariffin Putit
(Bergu Lelaki & Perseorangan Lelaki (SL3) selain Chung Hong Tsin
(Perseorangan Lelaki  (WH1).

Di samping itu,  sembilan lagi terdiri daripada Ashley
Irenaeus Jeck (WH2), Hazery Serbini (SL3), Greorgy Anak Kanyan (SL4), Mohd.
Aqil Haziq Nong Chee (SL4), Nabilah Ahmat Sharif (SL4), Mohamad Kuswadi Sayip
(SU5), Muhammad Adam Harrith Anthony (SU5), Thian Hien Tat (SS6) dan Amin Abdul
Rahman (SS6).

Untuk rekod, skuad badminton
Paralimpik Sarawak berjaya menyumbang lima pingat pada temasya lalu iaitu dua
pingat emas, satu perak dan dua gangsa.

See author's posts


Musim depan lebih mencabar – Klopp

LIVERPOOL mengubah perlumbaan mengejar gelaran Liga Perdana Inggeris (EPL) menjadi perarakan musim ini, tetapi Jurgen Klopp menjangkakan juara bertahan itu akan menghadapi pertarungan yang lebih sukar untuk mengekalkan trofi musim depan.

Pasukan Klopp berjaya merangkul gelaran Inggeris pertama mereka dalam tempoh 30 tahun dengan kempen dominan yang menyebabkan pesaing utama mereka ketinggalan jauh di belakang.

Liverpool mengesahkan trofi dengan rekod baki tujuh perlawanan dan dan menamatkan musim 18 mata di hadapan Manchester City di tempat kedua.

Rentak luar biasa The Reds memaksa City menyerahkan gelaran yang mereka menangi selama dua tahun terakhir, dengan pasukan Pep Guardiola tidak dapat menghasilkan persembahan konsisten yang diperlukan untuk mengikuti rapat Liverpool.

Dengan Liverpool juga pernah memenangi Liga Juara-Juara pada musim 2018-19 dan Piala Kelab Dunia pada bulan Disember, beberapa pakar percaya bahawa kelab Anfield itu bakal mengharungi era kegemilangan.

Segala-galanya ada untuk Liverpool memenangi gelaran berturut-turut untuk kali pertama sejak 1984, dengan Klopp menandatangani kontrak jangka panjang dan bintang utama Virgil van Dijk, Sadio Mane, Mohamed Salah dan Jordan Henderson semuanya berada di kedudukan utama karier mereka.

Liverpool juga mempunyai sejumlah pemain muda baru yang mampu memperkuat skuad Klopp musim depan.

Tetapi bos dari Jerman itu menegaskan Liverpool tidak akan memandang ringan apa-apa apabila kempen 2020-21 bermula kerana dia mengharapkan dorongan baru daripada City dan cabaran yang lebih kuat daripada Manchester United dan Chelsea.

“Apa pun yang orang katakan, itu tidak penting untuk musim depan kerana sudah pasti kami berdua harus bersedia,” kata Klopp.

“Kami melihat United muncul. Orang-orang menyangka mereka tidak berpeluang tetapi kita melihat dengan satu atau dua pemain betapa baiknya mereka dan boleh menjadi lebih baik lagi, dan yang pasti mereka tidak akan menjadi lebih buruk musim depan, dan sekarang ada Chelsea juga.

“Ini bukan mengenai City dan kami. Selama dua tahun terakhir, kedudukan teratas adalah City dan kami, dan City selama empat atau lima tahun sebelum itu.”

City jelas mempunyai kemampuan untuk merampas kembali gelaran.

Mereka mencatatkan jumlah 100 mata dalam Liga Perdana pada 2018 yang Liverpool tidak dapat tandingi musim ini dan memintas pasukan Klopp untuk gelaran pada 2019.

Pasukan Guardiola maih mampu menggariskan kewibawaan mereka dengan mengakhiri kempen sebagai pemenang Liga Juara-Juara.

– ‘Sesiapa sahaja boleh mengalahkan anda’ –

City tidak dapat dinafikan tidak konsisten musim ini, dengan kelemahan di barisan pertahanan terdedah setelah gagal menggantikan Vincent Kompany dan kehilangan Aymeric Laporte akibat kecederaan untuk jangka masa panjang.

Pemain tengah Sepanyol yang sudah lama berkhidmat, David Silva akan meninggalkan kelab musim panas ini, tetapi perkembangan Phil Foden memberikan Guardiola pengganti yang berpotensi.

Klopp tidak mengharapkan City kehilangan prestasi mereka, yang membuktikan kemampuan mereka untuk bersaing dengan Liverpool ketika mereka menundukkan mereka 4-0 pada perlawanan pertama The Reds setelah merangkul gelaran.

“Saya sangat positif mengenai pasukan saya tetapi saya tidak dapat menafikan Manchester City benar-benar bagus. Itu selalu berlaku, dan saya tidak dapat melihat kesudahan apa pun untuk Manchester City,” katanya.

Finalis Piala FA, Chelsea, yang menduduki tempat keempat, harus meningkatkan pertahanan mereka yang tidak stabil dan kekurangan naluri penyudah jika mereka ingin menutup jurang 33 mata dengan Liverpool.

Pasukan muda Frank Lampard yang baru muncul berpotensi dan penambahan Timo Werner dan Hakim Ziyech harus menambah potensi serangan mereka.

“Chelsea mempunyai pemain luar biasa dalam skuad dan kini tambahan pemain baru Hakim Ziyech dan Timo Werner,” kata Guardiola.

United yang berada di kedudukan ketiga, yang ketinggalan 15 mata di belakang City, telah meningkat secara mendadak sejak ‘playmaker’ Portugal, Bruno Fernandes dari Sporting Lisbon pada bulan Januari.

Ole Gunnar Solskjaer juga dapat menurunkan tiga pemain penyerang yang berbahaya Marcus Rashford, Anthony Martial dan Mason Greenwood.

“Itulah sebabnya ia adalah liga terbaik di dunia. Sesiapa sahaja boleh mengalahkan anda dan setiap musim akan menjadi lebih kuat,” kata Guardiola.

“Itulah realiti Liga Perdana. Kami akan memikirkan apa yang perlu kami lakukan untuk meningkatkan pasukan.” – AFP

See author's posts


Jepun buka pusat vaksinasi besar-besaran

TOKYO: Jepun membuka pusat vaksinasi besar-besaran pertamanya dalam usaha untuk mempercepat Program Imunisasi Covid-19 dengan hanya dua bulan lagi sehingga Olimpik Tokyo semalam.

Dua pusat tentera yang dikendalikan tentera di Tokyo dan Osaka akan melakukan ribuan suntikan setiap hari, awalnya kepada warga tua di bandar ketika negara itu berdepan gelombang virus virus keempat.

Hanya dua peratus penduduk Jepun yang berjumlah 125 juta diberi vaksin sepenuhnya setakat ini berbanding sekitar 40 peratus di Amerika Syarikat dan 15 peratus di Perancis.

Kritikan meningkat sejak pemvaksinan yang agak lambat, terhalang oleh peraturan perubatan ketat dan birokrasi rumit, tetapi individu pertama yang mendapat suntikan di pusat Tokyo mengatakan mereka bersemangat untuk meneruskan kehidupan mereka.

“Sungguh indah. Saya dapat berehat sekarang. Untuk masa yang lama, satu setengah tahun, saya merasa agak cemas dan tertekan,” kata Hideo Ishikawa, 73 kepada wartawan.

Munemitsu Watanabe, seorang pensyarah kejuruteraan berusia 71 tahun juga menyatakan rasa lega tetapi mengatakan pelancarannya mungkin lebih cepat.

“Sekiranya mereka melakukannya lebih awal dan mempunyai 80 atau 90 peratus individu yang disuntik pada waktu Olimpik, temasya itu dapat diadakan dengan lebih lancar,” katanya.

Pusat Pemvaksinan Tokyo dapat melakukan hingga 10,000 suntikan sehari, sementara Pusat Pemvaksinan Osaka akan memberi hingga 5,000 suntikan.

Kedua-duanya menggunakan vaksin Moderna yang memerlukan dua kali suntikan, yang telah disetujui untuk digunakan di Jepun pada Jumaat lalu.

Tetapi vaksin AstraZeneca tidak akan digunakan dengan segera kerana kebimbangan terhadap pembekuan darah yang sangat jarang berlaku.

Jepun mula memberikan Pfizer pada Februari lalu kepada pekerja perubatan untuk suntikan pertama dan diikuti warga yang berusia lebih daripada 65-an serta kerajaan merancang untuk menyelesaikan pemvaksinan pada akhir Julai, ketika Olimpik bermula.

Tetapi menteri menegaskan bahawa pelancaran Sukan Olimpik tidak mengikut jadual pemvaksinan mereka dan tiada tarikh diumumkan untuk kumpulan umur lain.

Jepun menyaksikan wabak Covid-19 yang agak kecil dengan sekitar 12,000 kematian secara keseluruhan, tetapi lonjakan jangkitan baru-baru ini membuatkan hospital tertekan.

Tokyo, Osaka dan lapan wilayah lain berada dalam keadaan darurat virus yang membendung kegiatan komersial sehingga akhir Mei dengan laporan mengatakan langkah-langkah itu dapat dipanjangkan selama tiga minggu lagi.

Penduduk awam menentang untuk penganjuran Sukan Olimpik pada musim panas ini tetapi penganjur menegaskan bahawa acara itu dapat diadakan dengan selamat.

Majoriti atlet yang tinggal di perkampungan Olimpik akan diberi vaksin sebelum mereka memasuki Jepun, tetapi imunisasi tidak diperlukan untuk menyertai sukan berprestij itu. -AFP

See author's posts


GPS sentiasa siap siaga ‘berperang’

KUCHING: Gabungan Parti Sarawak (GPS) mampu mempertahankan semua kerusi sekaligus memenangi dua pertiga daripada semua kerusi dalam Pilihan Raya Negeri Ke-12 (PRN-12) yang bakal diadakan nanti.

Keyakinan itu disuarakan oleh Naib Presiden Parti Pesaka Bumiputera Bersatu (PBB), Dato Sri Abdul Karim Rahman Hamzah (gambar) ketika ditanya pemberita pada sidang media Festival Muzik dan Seni Antarabangsa Sarawak (SIFMA) 2 di Dewan Mesyuarat Mulu, Bangunan Baitulmakmur di sini, Selasa lalu.

Ujarnya, ini kerana GPS sentiasa bersiap siaga dan telah lama bersedia untuk ‘beperang’ menjelang pelaksanaan PRN-12 yang bakal diadakan tidak lama lagi.

“Kami bukan sahaja yakin akan memenangi majoriti mudah tetapi juga majoriti dua pertiga. Bagaimanapun, ia tidak sampai ke tahap keangkuhan, GPS tetap menghormati lawan meskipun mereka kecil ataupun parti baharu.

“Kalau anda tak yakin, anda takkan pergi berperang. GPS sudah lama bersedia dan saya tahu pihak lawan juga melakukan perkara yang sama,” katanya.

Dalam perkembangan berkaitan, beliau yang juga Penyandang Asajaya menyifatkan parti Parti Sarawak Bersatu (PSB) sebagai parti yang mudah menerima sesiapa sahaja yang melompat daripada mana-mana parti politik sebelum ini.

Katanya, tindakan tersebut merupakan ‘politik yang tidak sihat’ kerana akan mencetuskan perbezaan fahaman dan ideologi sehingga boleh menggoyahkan kekuatan dalam sesuatu parti.

“Apabila mereka berkumpul dalam satu parti, kita tidak akan dapat parti yang bagus kerana setiap orang akan mempunyai ideologi sendiri mengenai tanah hak adat (NCR), pandangan berbeza berhubung alam sekitar, bantahan projek jalan pantai, persaingan perebutan kuasa dalam parti sebelum ini dan sebagainya.

“Secara peribadi bagi saya, amat sukar untuk kita meletakkan harapan kepada pemimpin seperti itu untuk mentadbir negeri ini,” tegasnya.

Pada masa yang sama, beliau turut mengecam tindakan veteran Parti Tindakan Demokratik (DAP) Lim Kit Siang kerana mendakwa peratusan pengundi yang akan keluar mengundi pada PRN Melaka akan mencatatkan kadar serendah 30 peratus.

Tegas Karim, Lim Kit Siang sebaliknya harus memanggil pengundi di setiap kawasan untuk keluar mengundi kerana ia sepatutnya menjadi cara untuk ‘mengesahkan’ (legitimate) pentadbiran kerajaan, sama ada di peringkat negeri atau persekutuan.

Bercakap mengenai PRN Sabah yang telah membawa kepada lonjakan besar kes Covid-19 di seluruh negara tahun lalu, Karim berkata Suruhanjaya Pilihan Raya (SPR) kini lebih bersedia dan belajar daripada peristiwa itu.

Disebakan itu katanya, SPR telah menghasilkan Prosedur Operasi Standard (SOP) yang lebih ketat bagi pelaksanaan PRN di Melaka nanti selain berpendapat kos pelaksanaan PRN di Sarawak kali ini akan melibatkan kos tertinggi berikutan SOP yang dilaksanakan nanti.

Oleh SYAMIMI HUSNA

See author's posts


15 terbunuh dalam serangan berani mati

KABUL: Sekurang-kurangnya 15 orang awam terbunuh dalam serangan berani mati di Afghanistan semalam, insiden terbesar pertama selepas rundingan di antara Taliban dan perunding kerajaan dimulakan sejak tiga minggu lalu.

Dalam serangan di luar sebuah bangunan kerajaan di timur bandar Nangarhar, sebuah kenderaan dipenuhi bahan letupan diletupkan di pintu masuk bangunan berkenan.

“Beberapa penyerang bersenjata cuba memasuki kawasan itu selepas serangan berkenaan tetapi ditembak oleh pasukan keselamatan.

“Mangsa yang terkorban termasuk pelajar sekolah, manakala masjid berdekatan turut musnah akibat kejadian itu,” kata jurucakap Gabenor Nangarhar, Attaulah Khogyani ketika dihubungi Arab News.

Video yang didakwa berkaitan dengan serangan itu turut tersebar di media sosial.

Ia memaparkan visual beberapa bilik dan bahagian utama bangunan itu musnah akibat letupan kuat yang turut mengakibatkan kerosakan teruk kepada beberapa kenderaan di sekitarnya.

Sementara itu, Ahli Majlis Perbandaran, Obaidullah Shinwari, berkata angka kematian dijangka meningkat.

Dalam perkembangan berkaitan, jurucakap Kementerian Dalam Negeri, Tariq Aryan, berkata sekurang-kurangnya 40 orang cedera dalam serangan berkenaan.

Walaupun masih belum ada pihak yang mengaku bertanggungjawab terhadap serangan itu, Aryan berkata, kemungkinan ia adalah perbuatan Taliban dan menyifatkan insiden itu sebagai satu jenayah besar kepada penduduk di negara itu.

Sementara itu, penganalisis, Shafiq Hapal pula berkata, serangan itu berkemungkinan bagi menggagalkan proses rundingan damai Qatar di antara Taliban dan Afghanistan.

“Ini boleh menjejaskan dan membawa kesan yang buruk dalam proses rundingan Qatar sekiranya Taliban terbukti terbabit dalam serangan berkenaan,” katanya.

Wakil khas Amerika Syarikat, Zalmay Khalilzad terbang ke Qatar, Khamis lalu bagi memulakan semula proses perbincangan membabitkan perunding kedua belah pihak, sekali gus menandakan potensi untuk mencapai kejayaan bersejarah dalam kemelut perang selama 19 tahun di Afghanistan. – AFP

See author's posts


Salah tampil belanja petrol

MO Salah menyerlahkan reputasi sebagai salah seorang pemain bola sepak yang baik hati ketika ini selepas dia tampil di sebuah stesen minyak dan membayar minyak petrol semua orang yang berada di stesen berkenaan.

Penyerang Mesir dikagumi peminat dalam saingan Liga Perdana sejak kembali ke England pada 2017, meledak 91 gol dalam 144 perlawanan buat Liverpool dan dua kali memenangi anugerah kasut emas liga berkenaan.

Di luar padang, bekas pemain Chelsea itu menerima pelbagai pujian daripada peminat dan sekali lagi dia dikagumi.

Pada Rabu, gambarnya dirakamkan di stesen minyak Sainsbury berpakaian latihan lengkap dan dia dikatakan membayarkan petrol kenderaan yang diisi semua orang.

Peminat memuji tindakan pemain berusia 27 tahun itu dengan salah seorangnya berkata, “Bagaimana saya boleh menyayanginya lebih, sangat rendah diri,” tambah seorang lagi, “Suka pada Raja Mesir itu.”

Ada antaranya kecewa kerana tidak berkesempatan bertemu dengan hero mereka.

Menerusi Twitter ada di antara peminat yang berharap mereka dapat mengisi petrol percuma suatu hari.

“Saya tak percaya saya juga berada di sana, tapi malangnya saya tidak berpeluang mengisi diesel yang dibayar itu,” ujarnya.

Ada juga di kalangan peminat yang bimbang akan kesihatan pemain itu ketika stesen berkenaan turut mengamalkan langkah pencegahan pandemik Covid-19.

Salah dan rakan sepasukannya mungkin hanya mempunyai 10 hari lagi untuk mengesahkan kejuaraan pertama Reds selepas 30 tahun dan mungkin dapat mengesahkannya ketika berdepan musuh setempat, Everton.

Bagi memastikan ia berlaku Manchester City harus kalah kepada Arsenal di gelanggang sendiri Rabu depan dan Ahad berikutnya skuad kendalian Jurgen Klopp berdepan the Toffees di Goodison Park.

Sekalipun City menang pada perlawanan kedua mereka, Reds hanya memerlukan enam mata lagi untuk ditabalkan juara, mereka memerlukan lebih sokongan untuk mencetus inspirasi kepada kejayaan mereka.-AFP

See author's posts


Zidane ketepikan Bale

GARETH Bale telah diketepikan daripada skuad Real Madrid untuk perlawanan kedua, pusingan kedua Liga Juara-Juara UEFA menentang Manchester City pada Sabtu.

Zinedine Zidane menamakan 24 pemain pada Khamis untuk perjalanan ke Manchester, yang mana Madrid berhasrat untuk mengatasi kekalahan 2-1 daripada perlawanan pertama untuk mara ke peringkat suku akhir.

Madrid mengesahkan Ramos akan turut serta bersama Skuad walaupun masih digantung perlawanan.

Bale, 31, terkeluar daripada senarai, menambah satu lagi titik rendah musim bergelora buat pemain antarabangsa Wales ini, yang jarang sekali membuat penampilan untuk Madrid musim ini.

Walaupun Madrid berjaya merangkul gelaran La Liga Sepanyol, Bale hanya membuat dua penampilan dalam 11 perlawanan selepas La Liga disambung semula, salah satu daripadanya bermula daripada awal.

Dia digambarkan menjauhkan diri dari perayaan pasukan dengan Zidane setelah kejayaan liga mereka disahkan dan telah menimbulkan kekecohan dengan berpura-pura tertidur ketika perlawanan Madrid menentang Alaves.

Keputusan Zidane untuk mengetepikan Bale sepenuhnya daripada skuad untuk menghadapi City merupakan satu lagi petunjuk yang jelas bahawa jurulatih dari Perancis itu lebih suka menyingkirkan Bale dan gaji 18 juta euro pada musim panas ini.

Tetapi kelab cenderung untuk mengetepikan hasrat merka berikutan jumlah kewangan yang terlibat, selain Bale dan wakilnya menegaskan dia gembira dapat menamatkan kontraknya di Madrid, yang akan berakhir pada tahun 2022.

Ramos akan melakukan perjalanan dengan skuad ke England, walaupun digantung untuk perlawanan tersebut selepas dia dibuang padang pada peringkat akhir perlawanan pertama.

Protokol UEFA akan membolehkan kapten Madrid memasuki stadium dan berada di bilik persalinan dengan para pemain, tetapi dia tidak dapat duduk di bangku pemain simpanan.

Ramos juga harus diuji bersama skuad lain. – AFP

See author's posts


Mbappe hentam PSG

Mbappe hentam PSG

PARIS: Pemergian Lionel Messi bukan ‘berita baik’ dan penyerang Argentina itu tidak mendapat penghormatan sepatutnya di Perancis.

Kylian Mbappe berkata, kekurangan yang ada di kelab ditambah pemergian Messi menguatkan keputusannya untuk tidak menyambung kontrak bersama Paris Saint-Germain (PSG) yang berakhir tahun depan.

Mbappe, 24, pada awal minggu ini memberi tamparan kepada PSG apabila mengumumkan, mahu menghabiskan kontraknya sehingga musim depan dan tidak akan memperbaharuinya sebaik sahaja ia berakhir.

Sebaik sahaja mendengar pengumuman itu, PSG yang terdesak untuk tidak kehilangan Mbappe secara percuma mahu segera mencari ‘pembeli’.

“Bagi pemain seperti saya, matlamat utama adalah untuk memenangi segala-galanya. Kami tahu di PSG ada kekurangan yang lambat laun perlu kami hadapi.

“Saya tidak pernah kata saya mahu dijual kepada Real Madrid atau mahu pergi, saya hanya tidak mahu mengaktifkan pilihan (menyambung kontrak) selepas ia tamat.

“Dengan PSG, kami tidak pernah berbincang tentang pembaharuan kontrak. Pemergian Messi? Berita buruk, dia kini perlu diganti,” katanya kepada AFP.

Mbappe tampak tidak berpuas hati dengan cara kelab itu mengendalikan beberapa isu, terutama Messi, 35, yang memilih untuk menyertai Inter Miami di Amerika Syarikat (AS).

“Saya tidak faham mengapa ramai orang yang berasa lega apabila dia (Messi) pergi. Dia tidak mendapat penghormatan yang sepatutnya di Perancis,” katanya.

Biarpun mengesahkan dia gembira untuk kekal setahun lagi bersama PSG, namun situasi ketika ini amat jelas, sama ada penyerang Perancis itu perlu menyambung kontraknya atau dijual dalam masa terdekat.           – AFP

See author's posts


UNIFOR bukti Kerajaan Sarawak prihatin

KUCHING: Unit Hal Ehwal Agama-Agama Lain (UNIFOR) dan Unifor Charitable Trust merupakan dua entiti yang berbeza, jelas Dato’ Sri Dr Sim Kui Hian.

Menteri Kerajaan Tempatan dan Perumahan itu mendedahkan terdapat kekeliruan di kalangan rakyat mengenai dua entiti tersebut.

“UNIFOR adalah unit di bawah jabatan Ketua Menteri sementara Unifor Charitable Trust adalah sebuah badan bukan kerajaan (NGO),“Pada dasarnya, Unifor adalah seperti Majlis Islam sedangkan Unifor Charitable Trust adalah seperti Baitumal – yang merupakan dua entiti atau pihak yang berbeza,” katanya.

Beliau berkata demikian ketika ditemui pemberita selepas Majlis Penyerahan Sumbangan Dana Bantuan UNIFOR di Wisma Bapa Malaysia di sini semalam.

Dr Sim memberitahu, UNIFOR berperanan memberikan bantuan dalam pembangunan fizikal dari segi membaikpulih atau penambahbaikan kepada rumah ibadat agama-agama lain di Sarawak.

“Manakala Unifor Charitable Trust memberi tumpuan untuk memberi sokongan kepada kegiatan kebajikan dan sosioekonomi orang bukan Islam di negeri ini,” ujar Dr Sim.

Kata Dr Sim lagi melalui platform UNIFOR, membolehkan Unifor Charitable Trust menjana pendapatan untuk membantu agama-agama lain dalam hal kebajikan.

Dalam pada itu, Dr Sim mengakui penubuhan UNIFOR membuktikan kerajaan Sarawak prihatin dalam memelihara kebajikan agama-agama lain selain agama Islam untuk kesejahteraan rakyat semua.

“Ini adalah Sarawak… kita semua berkongsi sumber dan kemakmuran bersama tidak kira (latar belakang dan agama) semua orang sama ada Islam, Kristian, Buddha atau Hindu (adalah sama),” tegasnya.

Terdahulu, majlis menyaksikan Timbalan Ketua Menteri, Datuk Amar Douglas Uggah Embas selaku Menteri Bertanggungjawab terhadap UNIFOR menyerahkan dana berjumlah RM38.747 juta kepada 52 wakil rakyat di seluruh Sarawak untuk diagihkan ke kawasan masing-masing.

Oleh Diyana Samsuddin

See author's posts


KGBS bantah mansuh cuti penggal persekolahan

KESATUAN Guru Bumiputera Sarawak (KGBS) menyanggah sekeras-kerasnya cadangan untuk memansuhkan cuti penggal persekolahan seperti yang disuarakan Permuafakatan Ibu bapa Malaysia (MIMBAR) baru-baru ini.

Presidennya, Ahmad Malie menegaskan cadangan tersebut dilihat seolah-olah masyarakat melihat guru dan murid-murid tidak terlibat dengan sebarang sesi pembelajaran sepanjang sesi persekolahan bersemuka ditangguhkan.

Katanya, sepanjang penangguhan persekolahan bersemuka, para guru dan tidak terkecuali murid-murid juga terpaksa mengerahkan lebih tenaga untuk menjayakan Pengajaran Dan Pembelajaran Di Rumah (PdPR) demi memastikan pembelajaran murid-murid tidak terhenti begitu sahaja.

“PdPR tetap dilaksanakan seperti yang diarahkan oleh Kementerian Pendidikan Malaysia (KPM) walaupun sesi persekolahan bersemuka ditangguhkan.

“Justeru, KGBS menegaskan bahawa jangan ada masyarakat memandang cuti penggal dalam situasi covid-19 ini tidak penting.

“Walaupun murid-murid kelihatan agak tenang, namun mereka sentiasa dalam keadaan tertekan ketika mengikuti PdPR sebelum ini. Sebenarnya murid-murid tertekan ketika belajar secara atas talian.

“Oleh itu, KGBS menegaskan cuti penggal adalah satu keperluan dan masih relevan untuk murid-murid merehatkan minda mereka daripada tekanan mengikuti PdPR,” katanya dalam kenyataan media di sini, semalam.

Ahmad menambah berkata, KGBS menegaskan sedemikian demi melihat kepentingan dan kebajikan murid-murid dari sudut psikologi. Dari sudut psikologi, apabila mereka diberi cuti sekurang-kurangnya dalam tempoh tersebut mereka dapat menurunkan aras tekanan yang mereka alami sebelum ini.

Menurutnya, sekiranya cuti dimansuhkan dan ini pasti akan menambahkan tekanan kepada murid-murid untuk meneruskan sesi persekolahan mereka.

“Sekiranya cuti dimansuhkan, sudah pasti murid-murid tidak berpeluang untuk merehatkan minda mereka daripada mengikuti terus sistem pembelajaran mereka.

“Kepada mereka yang mencadangkan untuk memansuhkan cuti ini bahawa kepenatan dan keletihan yang dialami oleh minda murid-murid tidak sama dengan kepenatan seperti yang kita rasai ketika dalam perjalanan yang jauh tanpa henti.

“Kepenatan minda ini sukar kita lihat dengan mata kasar seperti seseorang yang kita lihat mengalami kepenatan dari segi fizikal dan tenaganya.

Jangan kita fikir murid-murid akan belajar secara berterusan tanpa bercuti,” ujarnya.

Mengulas lanjut, Ahmad berkata, seandainya cuti sekolah dimansuhkan, sebenarnya bagi KGBS situasi sedemikian berpeluang boleh menjadikan murid-murid tidak fokus terhadap pembelajaran mereka tanpa rehat.

“KGBS mengibaratkan cadangan untuk memansuh cuti penggal persekolahan ini adalah seperti mendera murid-murid untuk terus memerah otak dan minda mereka untuk mengikuti dan menerima pembelajaran yang dilaksanakan.

“Justeru, KGBS menekankan agar cuti penggal persekolahan ini tetap diteruskan seperti yang telah dijadualkan oleh KPM.

“Oleh itu, KGBS menggesa agar KPM tidak tunduk kepada tekanan daripada netizen yang melihat dari sudut secara literal semata-mata tentang kepentingan cuti persekolahan kepada murid-murid dan mengambil kira kebajikan murid-murid dan juga guru-guru sebelum membuat sesuatu keputusan tentang cadangan pemansuhan cuti penggal ini.

Katanya, KGBS bersedia menawarkan diri untuk turut serta sekiranya ada usaha untuk mengadakan sesi sindikasi berhubung isu memansuhkan cuti penggal persekolahan ini.

Terdahulu, Permuafakatan Ibu bapa Malaysia (MIMBAR) Yang Dipertuanya, Datin Seri Ismalina Ismail mengeluarkan kenyataan mencadangkan supaya semua cuti penggal persekolahan bagi tahun ini dimansuhkan.

See author's posts


‘Masharati’ amalan kejutkan sahur

KEJUTKAN SAHUR… Amalan ‘Masharati’ di Timur Tengah adalah tradisi turun temurun yang asalnya dilakukan secara sukarela tetapi kini dipilih sebagai profesion bermusim seiring perubahan urbanisasi dan sosial.-Bernama

DOHA: Suasana hening malam di kejiranan Dafna dekat sini tiba-tiba bertukar riuh dek paluan gendang. Kelihatan sekumpulan lelaki menyusuri lorong-lorong kediaman sambil memalu gendang dan rebana. Mereka melantunkan lagu-lagu tradisional berselang seli dengan seruan mengajak orang ramai bangun bersahur. Aktiviti ini berlanjutan sehinggalah ke minit akhir sebelum berkumandangnya azan Subuh.

Itulah ‘Masharati’, suatu pemandangan biasa pada dinihari sepanjang Ramadan di kebanyakan negara Timur Tengah, termasuklah di Qatar.

‘Masharati’ adalah amalan tradisi turun temurun yang asalnya dilakukan secara sukarela. Kini terdapat negara yang menjadikan amalan ini sebagai profesion bermusim seiring perubahan urbanisasi dan sosial.

Atiq Al Sulaiti, penyelidik sejarah dan warisan Qatar ketika ditemui Agensi Berita Qatar (QNA) berkata pemain ‘Masharati’ adalah satu profesion di beberapa kawasan di Qatar.

Menurutnya, walaupun masyarakat mungkin lebih memilih menggunakan tetapan jam penggera, tetapi tradisi ribuan tahun ini masih diteruskan dan dipelihara.

“Ia masih diperlukan. Pada Ramadan, orang yang tidur awal akan mudah terjaga. Tapi bagi yang tidur agak lewat, mereka pasti memerlukan seseorang untuk mengejutkan mereka bersahur sebelum azan subuh berkumandang. Di sinilah fungsi profesion bermusim ini.

“Mereka (pemain ‘Masharati’) bukan setakat memalu gendang dan mengalunkan lagu atau zikir. Bahkan mereka akan memanggil nama tuan rumah dan mengetuk pintunya,” katanya.

Jelasnya, bagi memelihara tradisi Ramadan ini agensi berkaitan juga telah mengambil inisiatif mewujudkan kumpulan pancaragam dianggotai beberapa pemuda yang memiliki latar belakang seni persembahan untuk melakukan ‘Masharati’ di lokasi tumpuan pelancong seperti ‘Souq Waqif’ (Pasar Waqif), Kampung Budaya ‘Katara’ dan beberapa kawasan lain.

Seorang lagi penyelidik sejarah dan warisan tempatan, Faisal Al Tamimi berkata bandar Dafna di Doha masih mengekalkan tradisi ini sejak ia mula diamalkan pada tahun 1985.

Menurutnya, kumpulan Pancaragam Cerita Rakyat Kebangsaan Qatar yang beliau sendiri anggotai ketika itu, telah memulakan amalan ini dan diteruskan sehingga tahun 1995. Selepas 10 tahun, kumpulan itu dibubar sebelum diwujudkan semula dengan anggota baharu pada awal 2013 dan berterusan sehingga semalam.

Tambahnya, setiap kejiranan di Qatar ada satu atau lebih kumpulan pemain ‘Masharati’ bergantung kepada saiz dan populasi kejiranan.

“Pemain ‘Masharati’ akan memulakan tugas mereka kira-kira dua jam sebelum masuk waktu imsak,” katanya.

Sementara itu, pemain ‘Masharati’ Ahmed Abdel Hamid berkata, “Kami mendapat maklum balas sangat positif daripada penduduk semasa melalui rumah mereka. Kanak-kanak yang kami temui turut kegirangan. Itu yang mendorong kami untuk terus berjalan.”

Menurut Ali Al Mannai yang menetap di Dafna, penduduk di situ ternanti-nanti ketibaan pemain ‘Masharati’ yang lengkap berbusana tradisional melintasi rumah mereka.

“Malah ada yang bercerita mengenai tradisi ini kepada anak-anak mereka sebaik melihat kelibat kami,” katanya sambil menzahirkan harapan agar profesion ini dipelihara dan disebar luas ke wilayah lain sebagai sebahagian warisan budaya Qatar.

Menurut QNA, sedar atau tidak amalan seakan ‘Masharati’ sebenarnya sudah bermula sejak zaman Nabi Muhammad (SAW) apabila umat Islam ketika itu menjadikan azan yang dilaungkan Ibn Umm Maktum sebagai tanda bermulanya puasa atau berhenti makan dan minum. Sementara laungan azan Bilal Bin Rabah sebagai tanda berbuka puasa.

Apabila dakwah Islam semakin tersebar dan lingkungan negara Islam semakin meluas, cara penyampaian maklumat turut mengalami perubahan. Ahli sejarah merekodkan ‘Masharati’ mula wujud di Mesir pada 238H.

Pada masa itu, Gabenor Mesir Utbah Bin Ishaq menyedari orang ramai tidak mengendahkan amalan sunnah bersahur, dalam masa yang sama tiada usaha untuk mengejutkan mereka bangun bersahur.

Justeru beliau sendiri mengambil inisiatif menyusuri jalan-jalan Kota Kaherah pada waktu lewat malam. Beliau berjalan kaki dari bandar Askar ke masjid Amru bin Al As di Fustat sambil menyeru; “Ibadullah, tasahharu fa inna fis sahur barakah” (Wahai hamba Allah, bangunlah. Sesungguhnya pada bersahur itu terdapat keberkatan).

Pada zaman pemerintahan kerajaan Fatimiyyah, perubahan dilihat agak eksterim apabila pemain ‘Masharati’ bukan lagi dalam kalangan orang awam tetapi anggota tentera. Ia berlanjutan selama beberapa tahun sehinggalah akhirnya kerajaan memutuskan untuk melantik hanya seorang pemuda di kawasan tertentu untuk melakukan ‘Masharati’.-Bernama

See author's posts


Ibu tunggal boleh tingkat kemahiran menerusi SITE

MENTERI Sains Teknologi dan Inovasi Datuk Seri Dr Adham Baba mendengar penerangan daripada wakil Universiti Malaysia Perlis (Unimap) ketika mengadakan lawatan program Ruang Reka Sains, Teknologi, Inovasi dan Ekonomi (STIE) di Lembaga Pembangunan Langkawi (LADA) semalam. • Foto BERNAMA

LANGKAWI: Program Ruang Reka Sains, Teknologi, Inovasi dan Ekonomi (STIE) Keluarga Malaysia di sini menjadi platform untuk golongan ibu tunggal meningkatkan kemahiran dalam bidang jahitan sekali gus menambah baik sosioekonomi masing-masing.

Menteri Sains, Teknologi dan Inovasi Datuk Seri Dr Adham Baba berkata, ruang reka STIE Langkawi istimewa kerana kementeriannya menerusi Yayasan Inovasi Malaysia (YIM) menyediakan sudut inovasi kepada perusahaan sosial seperti Persatuan Ibu Tunggal Rekreatif dan Inovasi (SURI) bagi melatih dan membangunkan golongan itu melalui projek berasaskan jahitan.

“Uniknya ialah kita ada SURI, Persatuan Ibu Tunggal yang kita memberi ilmu bagaimana boleh mengembangkan bakat sedia ada atau yang belum ada untuk menggunakan sepenuhnya bahan yang digunakan dalam kawasan ini untuk dijadikan produk boleh dijual seperti beg, seluar serta baju,” katanya.

Beliau berkata kepada pemberita selepas merasmikan ruang reka itu di Kompleks Lembaga Pembangunan Langkawi (LADA) di sini semalam yang turut dihadiri Ketua Pegawai Eksekutif LADA Nasaruddin Abdul Muttalib.

Dr Adham berkata, inovasi yang menggunakan barangan kitar semula menyumbang ke arah pengurangan bahan buangan dan secara langsung mengangkat hasrat kerajaan menjadikan Malaysia negara hijau yang mesra alam.

Beliau berkata, ruang reka tersebut juga mempunyai produk inovasi sosial Flexible Silkscreen Printing Table (Flexsilk) iaitu merupakan meja cetakan baju yang ditambah baik fungsinya berbanding sedia ada di pasaran.

“Ia juga menyelesaikan masalah penggunaan ruang dan saiz yang besar dan menambah baik reka bentuk agar lebih mesra Orang Kurang Upaya (OKU) terutama kepada golongan yang berkerusi roda dan mempunyai masalah ketinggian termasuk kanak-kanak,” katanya.

Beliau berkata, selain itu masyarakat setempat berpeluang menjalankan aktiviti inovasi dengan menggunakan teknologi sedia ada seperti pencetak 3D, robotik, dron dan peralatan lain secara praktikal.

“Komuniti di kawasan Langkawi berpeluang menggunakan hab ruang reka yang menggabungkan elemen bengkel mesin, bengkel kraftangan (seni dan kraftangan) atau studio ini secara percuma.

“Orang awam, ahli akademik ataupun pelajar, syarikat pemula, Perusahaan Kecil dan Sederhana (PKS) dan masyarakat secara keseluruhannya boleh berkongsi sumber dan pengetahuan,” katanya dan menambah  ruang reka STIE Langkawi itu merupakan kerjasama antara YIM, LADA dan Universiti Malaysia Perlis (UniMAP).

Dalam perkembangan lain, Dr Adham berkata kementeriannya akan bekerjasama dengan LADA untuk mengembalikan semula Langkawi sebagai pengeluar gamat emas asli.

“Kita telah kenal pasti tapak untuk kita bangunkan induk ibu gamat tersebut yang sebelum ini banyak terdapat di Langkawi tetapi ketika ini berkurangan.

“Kerjasama ini dilaksanakan bersama LADA, USM (Universiti Sains Malaysia), Akademi Sains Malaysia, YIM dan MOSTI (Kementerian Sains, Teknolog dan Inovasi) sebagai pemberi geran, kita akan beri geran kepada industri ini,” katanya. – Bernama

See author's posts


KMKM2022 rentasi 33 daerah

PREMIER Sarawak Datuk Patinggi Tan Sri Abang Johari Tun Openg bersama tetamu kehormat berjalan di Jambatan Darul Hana semasa Berjalan Teguh Bersama Keluarga Malaysia oleh Premier Sarawak di Tebingan Kuching semalam. • Foto ANDRE OLIVEIRO

KUCHING: Konvoi Kembara Merdeka Keluarga Malaysia 2022 (KMKM2022) bakal merentasi semua 33 daerah di negeri ini sempena bulan kebangsaan.

Pengarah Jabatan Penerangan Negeri (JAPEN) Sarawak, Jaafar Jantan, berkata 37 lokasi persinggahan sudah dikenal pasti.

“Ia membabitkan perjalanan sejauh 4,025 kilometer bermula di Telok Melano sehingga ke Lawas.

“Konvoi ini melibatkan lebih 30 kenderaan mewakili pelbagai agensi yang akan berakhir di Betong bagi Sambutan Bulan Kebangsaan Peringkat Negeri Sarawak pada 31 Ogos 2022,” katanya.

Beliau berkata demikian ketika ditemui selepas pelancaran Bulan Kebangsaan peringkat negeri yang disempurnakan Premier Sarawak, Datuk Patinggi Tan Sri Abang Johari Tun Openg, semalam.

Bertemakan ‘Keluarga Malaysia Teguh Bersama’, pelepasan KMKM2022 dan penyerahan Jalur Gemilang merupakan salah satu aktiviti utama yang dirangka sempena program itu selain aktiviti Berjalan Teguh Bersama Keluarga Malaysia.

Program Pelancaran Bulan Kebangsaan dimulakan dengan aktiviti Zumba keluarga Malaysia sebelum acara pelepasan Berjalan teguh Bersama Keluarga Malaysia merentasi Jambatan Darul Hana yang kemudiannya tiba di bangunan Dewan Undangan Negeri (DUN) bagi pelancaran Bulan Kebangsaan dan Kibar Jalur Gemilang 2022 Peringkat Negeri Sarawak.

Program penyerahan Jalur Gemilang kepada wakil KMKM2022 dan acara pelepasan KMKM2022 tersebut turut disaksikan oleh Timbalan Premier, Dato Sri Dr Sim Kui Hian dan Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah.

Oleh RYNNA SHA’ERRA

See author's posts


Lagi nelayan asing ditangkap

KUCHING: Agensi Penguatkuasaan Maritim Malaysia (APMM) Negeri Sarawak berjaya menahan dua buah bot nelayan Vietnam bersama 24 nelayan termasuk tekong dengan rampasan bernilai RM 2.5 juta.

Pengarah Maritim Negeri Sarawak, Laksamana Pertama Maritim Robert Teh Geok Chuan berkata, bot terbabit ditahan pada jarak lebih kurang 221 batu nautika, utara Muara Tebas, Kuching oleh kapal KM Sri Aman yang sedang melaksanakan Op Naga Timur 1/2019 di sekitar perairan tersebut pada jam kira-kira 7.30 pagi, 24 Julai lalu.

Menurut Robert, pemeriksaan ke atas bot pertama mendapati 20 orang termasuk tekong berada di atas bot berkenaan manakala bot kedua pula seramai empat orang termasuk tekong sedang melakukan aktiviti penangkapan hasil laut secara haram

“Kesemua yang ditahan adalah lelaki warga Vietnam, berusia dalam lingkungan 21 hingga 55 tahun dan tidak memiliki sebarang dokumen pengenalan diri yang sah,” katanya pada sidang media Penahanan Bot Nelayan Asing (BNA) di Jeti Kompleks Maritim Tun Abang Salahuddin (KOMTAS), di sini, kelmarin.

Beliau memaklumkan, kedua-dua bot nelayan, peralatan menangkap ikan, ikan campur dianggarkan seberat  dua tan dan minyak diesel sebanyak 19,000 liter disita Maritim Malaysia dianggarkan bernilai RM2.5 juta.

Sementara itu, Robert berkata, kesemua yang ditahan telah diiring masuk ke Jeti APMM, KOMTAS, Kuching dan telah menjalani ujian saringan COVID-19 di Klinik Kesihatan Petra Jaya, Kuching sebagai langkah berjaga-jaga.

“Kes akan disiasat dibawah Seksyen 15(1)(a) Akta Perikanan 1985, kerana tidak mempunyai sebarang dokumen yang sah untuk menangkap ikan di perairan negara yang boleh membawa hukuman denda sehingga RM6 juta atau penjara sehingga dua tahun kepada tekong dan manakala kru boleh didenda RM600 ribu setiap seorang atau penjara sehingga dua tahun dan vesel mereka akan dilucutkan hak.

Jelasnya, semasa tempoh Perintah Kawalan Pergerakan (PKP), Maritim Malaysia hanya melaksanakan pengusiran ke atas bot nelayan asing bagi mengelakkan wujudnya kluster baharu. Dalam tempoh itu sebanyak 13 bot nelayan asing telah diusir.

“Namun mulai 24 Jun lalu, Maritim Malaysia telah diberi kebenaran untuk melaksanakan tangkapan ke atas bot nelayan asing dan setakat hari ini, Maritim Negeri Sarawak telah berjaya menahan tujuh buah bot nelayan asing, enam daripadanya adalah disyaki dari Vietnam dan sebuah lagi disyaki dari Indonesia.

Tambah beliau, seramai 51 nelayan warga Vietnam dan lima nelayan warga Indonesia telah ditahan dengan jumlah nilai keseluruhan anggaran tangkapan lebih RM6.7 juta.

Beliau menegaskan, Maritim Malaysia komited dalam memastikan tiada pecerobohan bot nelayan asing di perairan Sarawak dengan menggandakan rondaan dan mengkoordinasi operasi bagi menangkap nelayan asing yang rakus merompak hasil  laut negara.

Orang ramai diminta untuk terus memberi kerjasama dengan menyalurkan maklumat mengenai aktiviti jenayah yang berlaku di perairan Malaysia khususnya di perairan Sarawak dengan menghubungi Pusat Operasi Maritim Malaysia Negeri Sarawak ditalian 082-432544 atau pun MERS 999 yang beroperasi 24 jam.

Oleh Cheryl Law

See author's posts


BPN disalurkan kepada 10.6 juta penerima

KUALA LUMPUR: Setakat ini, jumlah penerima Bantuan Prihatin Nasional (BPN) adalah 10.6
juta orang yang melibatkan bayaran berjumlah RM11 bilion, kata Perdana Menteri
Tan Sri Muhyiddin Yassin (gambar).

Beliau berkata kelmarin kerajaan telah meluluskan 2.3 juta permohonan BPN,
termasuk permohonan baharu dan rayuan, yang melibatkan jumlah perbelanjaan
sebanyak RM1.7 bilion.

Selain itu, Menteri Kewangan, Tengku Datuk Seri Zafrul Tengku Abdul Aziz,
bersetuju untuk melanjutkan tempoh rayuan permohonan BPN sehingga 31 Mei 2020,
katanya semasa menyampaikan perutusan khas yang disiarkan secara langsung
menerusi stesen televisyen tempatan, termasuk Bernama TV semalam.

Ini berikutan ada rungutan daripada orang ramai yang gagal menerima bayaran
BPN atas pelbagai sebab, antaranya maklumat yang diisi tidak lengkap.

“Ada juga yang permohonannya ditolak kerana dalam rekod menunjukkan
pendapatan melebihi syarat kelayakan, tetapi mereka sebenarnya telah hilang
pekerjaan dan hilang sumber pendapatan.

“Ada juga antara yang memohon merupakan pelajar yang telah menerima bantuan
BPN bagi kategori pelajar, jadi permohonan mereka untuk mendapatkan bayaran BPN
bagi kategori bujang ditolak,” katanya.

Muhyiddin berkata, selain menghantar e-mel, para pemohon yang mengalami
permohonan tidak diluluskan, mereka boleh hadir sendiri ke kaunter Lembaga
Hasil Dalam Negeri (LHDN) untuk membuat rayuan bermula Isnin 11 Mei 2020.

“Bagi negeri-negeri yang bercuti hari ini, bolehlah pergi ke kaunter LHDN
pada Selasa, 12 Mei 2020.

“Saya tak berjanji semua rayuan boleh diluluskan ,tetapi mana-mana rayuan
yang memenuhi syarat dan munasabah, insya-Allah boleh diluluskan,” katanya. –
Bernama

See author's posts